text:
β)
 τρόπος εμποτισμού·
 γ)
 τάση περιέλιξης·
 δ)
 ταχύτητα περιέλιξης·
 ε)
 αριθμός πλεγμάτων·
 στ)
 εύρος ζώνης·
 ζ)
 τύπος ρητίνης και σύνθεση·
 η)
 θερμοκρασία της ρητίνης·
 θ)
 θερμοκρασία του χιτωνίου.
 8.3.3.1. Διεργασία σκλήρυνσης θερμοσταθεροποιούμενων ρητινών
 Αν χρησιμοποιείται θερμοσταθεροποιούμενη ρητίνη, η ρητίνη πρέπει να υφίσταται σκλήρυνση μετά τη διεργασία περιέλιξης του νήματος. Κατά τη διεργασία σκλήρυνσης, ο κύκλος σκλήρυνσης (δηλαδή το ιστορικό της θερμοκρασίας συναρτήσει του χρόνου) πρέπει να τεκμηριώνεται.
 Η θερμοκρασία της διεργασίας σκλήρυνσης πρέπει να ελέγχεται και να μην επηρεάζει τις ιδιότητες του υλικού του χιτωνίου. Η μέγιστη θερμοκρασία της διεργασίας σκλήρυνσης για φιάλες με χιτώνια αλουμινίου είναι 177 °C.
 8.3.4. Διαδικασία αυτοπερίσφιγξης
 Η διαδικασία αυτοπερίσφιγξης, αν χρησιμοποιείται, πρέπει να εκτελείται πριν από τη δοκιμή υδροστατικής πίεσης. Η πίεση αυτοπερίσφιγξης πρέπει να βρίσκεται μέσα στα όρια που έχουν καθοριστεί στο σημείο 8.2.3 ανωτέρω και ο κατασκευαστής πρέπει να καθορίζει τη μέθοδο επαλήθευσης της κατάλληλης πίεσης.
 8.4. Απαιτήσεις δοκιμών παραγωγής
 8.4.1. Μη καταστροφικός έλεγχος
 Οι μη καταστροφικοί έλεγχοι πρέπει να εκτελούνται σύμφωνα με αναγνωρισμένο πρότυπο ISO ή ισοδύναμο. Πρέπει να εκτελούνται οι ακόλουθες δοκιμές σε κάθε μεταλλικό χιτώνιο:
 α)
 δοκιμή σκληρότητας σύμφωνα με το σημείο Α.8 (προσάρτημα Α στο παρόν παράρτημα)·
 β)
 έλεγχος με υπερήχους, σύμφωνα με το BS5045, μέρος 1, παράρτημα 1Β, ή με αποδεδειγμένη ισοδύναμη μέθοδο ΜΚΕ, για να εξασφαλίζεται ότι το μέγιστο μέγεθος ελαττώματος δεν υπερβαίνει το μέγεθος που καθορίζεται στη σχεδίαση.
 8.4.2. Δοκιμή υδροστατικής πίεσης
 Κάθε έτοιμη φιάλη πρέπει να υποβάλλεται σε δοκιμή υδροστατικής πίεσης σύμφωνα με το σημείο Α.11 (προσάρτημα Α στο παρόν παράρτημα). Ο κατασκευαστής πρέπει να ορίζει το κατάλληλο όριο μόνιμης ογκομετρικής διαστολής για τη χρησιμοποιούμενη πίεση δοκιμής, αλλά σε καμιά περίπτωση η μόνιμη διαστολή δεν πρέπει να υπερβαίνει το 5 % της συνολικής ογκομετρικής διαστολής στην πίεση δοκιμής. Κάθε φιάλη που δεν ικανοποιεί το όριο απόρριψης που έχει οριστεί πρέπει να απορρίπτεται και στη συνέχεια είτε να καταστρέφεται είτε να χρησιμοποιείται για δοκιμές παρτίδων.
 8.5. Δοκιμές φιαλών κατά παρτίδες
 8.5.1. Γενικά
 Οι δοκιμές κατά παρτίδες πρέπει να διεξάγονται σε έτοιμες φιάλες οι οποίες είναι αντιπροσωπευτικές της κανονικής παραγωγής και πλήρεις με αναγνωριστικές σημάνσεις. Πρέπει να επιλέγονται με τυχαίο τρόπο από κάθε παρτίδα δύο φιάλες, ή μια φιάλη και ένα χιτώνιο, ανάλογα με την περίπτωση. Αν υποβάλλονται στις δοκιμές περισσότερες φιάλες απ' όσες απαιτούνται από το παρόν παράρτημα, πρέπει να καταγράφονται όλα τα αποτελέσματα. Πρέπει να διεξάγονται τουλάχιστον οι ακόλουθες δοκιμές στις φιάλες που έχουν επιλεγεί:
 Αν επισημαίνονται σφάλματα στην περιέλιξη πριν από οποιαδήποτε διαδικασία αυτοπερίσφιγξης ή δοκιμή υδροστατικής πίεσης, η περιέλιξη μπορεί να αφαιρεθεί ολοσχερώς και να αντικατασταθεί.
 α)
 Δοκιμές υλικών παρτίδας. Μια φιάλη, ένα χιτώνιο ή ένα δοκίμιο θερμικής κατεργασίας αντιπροσωπευτικό έτοιμης φιάλης, πρέπει να υποβάλλεται στις ακόλουθες δοκιμές:
 i)
 έλεγχος διαστάσεων σε σχέση με τη σχεδίαση·
 ii)
 δοκιμή σκληρότητας σύμφωνα με το σημείο Α.1 (προσάρτημα Α στο παρόν παράρτημα) και να ικανοποιούνται οι απαιτήσεις σχεδιασμού·
 iii)
 για μεταλλικά χιτώνια, τρεις δοκιμές κρούσης σύμφωνα με το σημείο Α.2 (προσάρτημα Α στο παρόν παράρτημα) και να ικανοποιούνται οι απαιτήσεις σχεδιασμού·
 iv)
 αν μια προστατευτική επένδυση αποτελεί μέρος της σχεδίασης, η επένδυση πρέπει να υποβάλλεται


text:
σε δοκιμή σύμφωνα με το σημείο Α.9.2 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί. Όλες οι φιάλες ή χιτώνια που αντιπροσωπεύονται από δοκιμή παρτίδας η οποία αποτυγχάνει να ικανοποιήσει τις καθορισμένες απαιτήσεις, πρέπει να ακολουθούν τις διαδικασίες που προδιαγράφονται στο σημείο 6.16 ανωτέρω.
 Όταν η επένδυση δεν ικανοποιεί τις απαιτήσεις του σημείου Α.9.2 (προσάρτημα Α του παρόντος παραρτήματος), η παρτίδα πρέπει να ελέγχεται 100 % για να αφαιρεθούν φιάλες που παρουσιάζουν τις ίδιες ατέλειες. Η επένδυση σε όλες τις ελαττωματικές φιάλες μπορεί να αφαιρείται χρησιμοποιώντας μια μέθοδο που δεν επηρεάζει την ακεραιότητα της συνθετικής περιέλιξης και να αντικαθίσταται. Στη συνέχεια πρέπει να επαναλαμβάνεται η δοκιμή επένδυσης της παρτίδας·
 β)
 δοκιμή διάρρηξης κατά παρτίδες. μια φιάλη πρέπει να υποβάλλεται σε δοκιμή σύμφωνα με το σημείο 7.4 στοιχείο β) ανωτέρω·
 γ)
 δοκιμή κύκλου περιοδικά εφαρμοζόμενης πίεσης. Σύμφωνα με τις απαιτήσεις του σημείου 7.4 στοιχείο γ) ανωτέρω.
 8.6. Δοκιμές πιστοποίησης σχεδίασης φιαλών
 8.6.1. Γενικά
 Οι δοκιμές πιστοποίησης πρέπει να διεξάγονται σε φιάλες οι οποίες είναι αντιπροσωπευτικές της κανονικής παραγωγής και πλήρεις με αναγνωριστικές σημάνσεις. Η επιλογή, η επιβεβαίωση και η τεκμηρίωση των αποτελεσμάτων πρέπει να συμμορφώνονται με το σημείο 6.13 ανωτέρω.
 8.6.2. Δοκιμή διάρρηξης με υδροστατική πίεση
 α)
 Ένα χιτώνιο πρέπει να υποβάλλεται σε δοκιμή διάρρηξης με υδροστατική πίεση σύμφωνα με το σημείο Α.12 (προσάρτημα Α στο παρόν παράρτημα). Η πίεση διάρρηξης πρέπει να υπερβαίνει την ελάχιστη πίεση διάρρηξης που ορίζεται για τη σχεδίαση του χιτωνίου.
 β)
 Τρεις φιάλες πρέπει να υποβάλλονται σε υδροστατική πίεση διάρρηξης σύμφωνα με το σημείο Α.12 (προσάρτημα Α στο παρόν παράρτημα). Οι πιέσεις διάρρηξης των φιαλών πρέπει να υπερβαίνουν την ελάχιστη πίεση διάρρηξης που καθορίστηκε με την ανάλυση των τάσεων για τη σχεδίαση, σύμφωνα με τον πίνακα 6.3, και να μην είναι σε καμιά περίπτωση μικρότερες από την τιμή που είναι αναγκαία για τη συμμόρφωση προς τις απαιτήσεις του λόγου τάσεων του σημείου 6.5 ανωτέρω.
 8.6.3. Δοκιμή κύκλου πίεσης σε θερμοκρασία περιβάλλοντος
 Δύο έτοιμες φιάλες πρέπει να υποβάλλονται σε δοκιμή κύκλου πίεσης υπό θερμοκρασία περιβάλλοντος σύμφωνα με το σημείο Α.13 (προσάρτημα Α στο παρόν παράρτημα) μέχρι διάρρηξης ή, τουλάχιστον, σε 45 000 κύκλους. Οι φιάλες δεν πρέπει να παρουσιάζουν αποτυχία προτού φθάσουν την καθορισμένη διάρκεια χρήσης σε έτη επί 1 000 κύκλους. Φιάλες που ξεπερνούν τους 1 000 κύκλους επί την καθορισμένη διάρκεια χρήσης σε έτη πρέπει να παρουσιάζουν αποτυχία λόγω διαρροής και όχι λόγω ρήξης. Φιάλες που δεν παρουσιάζουν αποτυχία σε 45 000 κύκλους πρέπει να καταστρέφονται είτε συνεχίζοντας τον κύκλο μέχρις ότου συμβεί η αποτυχία, είτε με υποβολή σε υδροστατική πίεση μέχρι διάρρηξης. Φιάλες που ξεπερνούν τους 45 000 κύκλους επιτρέπεται να παρουσιάζουν αποτυχία λόγω ρήξης. Ο αριθμός κύκλων μέχρι την αποτυχία και η θέση έναρξης της αποτυχίας πρέπει να καταγράφονται.
 8.6.4. Δοκιμή σε όξινο περιβάλλον
 Μια φιάλη πρέπει να υποβάλλεται σε δοκιμή σύμφωνα με το σημείο Α.14 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί. Το πληροφοριακό προσάρτημα Η του παρόντος παραρτήματος περιέχει μια προαιρετική περιβαλλοντική δοκιμή.
 8.6.5. Δοκιμή πυρκαγιάς
 Έτοιμες φιάλες πρέπει να

type: contracts

jurisdiction: EU


text:
υποβάλλονται σε δοκιμή σύμφωνα με το σημείο Α.15 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί.
 8.6.6. Δοκιμή διείσδυσης
 Μια έτοιμη φιάλη πρέπει να υποβάλλεται σε δοκιμή σύμφωνα με το σημείο Α.16 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί.
 8.6.7. Δοκιμές ανοχής σε χαραγές
 Μια έτοιμη φιάλη πρέπει να υποβάλλεται σε δοκιμή σύμφωνα με το σημείο Α.17 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί.
 8.6.8. Δοκιμή ερπυσμού σε υψηλή θερμοκρασία
 Σε τύπους φιαλών όπου η θερμοκρασία μετατροπής γυαλιού της ρητίνης δεν υπερβαίνει κατά 20 °C τουλάχιστον τη μέγιστη θερμοκρασία σχεδίασης του υλικού, πρέπει να υποβάλλεται σε δοκιμή μια φιάλη σύμφωνα με το σημείο Α.18 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί.
 8.6.9. Δοκιμή επιταχυνόμενης ρήξης
 Μια έτοιμη φιάλη πρέπει να υποβάλλεται σε δοκιμή σύμφωνα με το σημείο Α.19 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί.
 8.6.10. Επίδοση ΑΔΠ
 Για τύπους φιαλών που δεν ξεπερνούν τους 45 000 κύκλους όταν υποβάλλονται σε δοκιμή σύμφωνα με το σημείο 8.6.3 ανωτέρω, πρέπει να διεξάγονται δοκιμές ΔΠΘ σύμφωνα με το σημείο Α.6 του προσαρτήματος Α του παρόντος παραρτήματος και να ικανοποιούνται οι απαιτήσεις που καθορίζονται σ' αυτή.
 8.6.11. Δοκιμή κύκλου πίεσης σε ακραίες θερμοκρασίες
 Μια έτοιμη φιάλη πρέπει να υποβάλλεται σε δοκιμή σύμφωνα με το σημείο Α.7 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί.
 9. ΦΙΑΛΕΣ ΤΥΠΟΥ ΠΦΑ-3 ΠΛΗΡΟΥΣ ΠΕΡΙΕΛΙΞΗΣ
 9.1. Γενικά
 Κατά την άσκηση πίεσης, ο τύπος αυτός φιάλης παρουσιάζει μια συμπεριφορά όπου οι μετατοπίσεις της συνθετικής περιέλιξης και του χιτωνίου υπερτίθενται. Λόγω των διαφορετικών μεθόδων κατασκευής, το παρόν παράρτημα δεν δίνει μια οριστική μέθοδο σχεδίασης. Λόγω των διαφορετικών μεθόδων κατασκευής, το παρόν παράρτημα δεν δίνει μια οριστική μέθοδο σχεδίασης και ο προσδιορισμός του χαρακτηριστικού «διαρροή πριν από τη θραύση» (ΔΠΘ) πρέπει να γίνεται σύμφωνα με τις κατάλληλες διαδικασίες που ορίζονται στο σημείο Α.6 (προσάρτημα Α στο παρόν παράρτημα). Το μέγεθος του επιτρεπόμενου ελαττώματος πρέπει να προσδιορίζεται σύμφωνα με το σημείο 6.15.2 ανωτέρω.
 9.2. Απαιτήσεις σχεδίασης
 9.2.1. Μεταλλικό χιτώνιο
 Η θλιπτική τάση στο χιτώνιο με μηδενική πίεση και 15 °C δεν πρέπει να προκαλεί στο χιτώνιο στρέβλωση ή πτυχώσεις.
 9.2.2. Συνθετική περιέλιξη
 Η τάση εφελκυσμού στις ίνες πρέπει να πληροί τις απαιτήσεις του σημείου 6.5 ανωτέρω.
 9.2.3. Ανάλυση τάσεων
 Πρέπει να υπολογίζονται οι τάσεις που αναπτύσσονται κατά την κατεύθυνση της εφαπτομένης και τη διαμήκη κατεύθυνση της φιάλης στη συνθετική επένδυση και στο χιτώνιο μετά την εφαρμογή της πίεσης. Η πίεση που χρησιμοποιείται στους υπολογισμούς αυτούς πρέπει να είναι μηδέν, η πίεση εργασίας, 10 % της πίεσης εργασίας, η πίεση δοκιμής και η πίεση διάρρηξης σχεδιασμού. Πρέπει να υπολογίζονται τα όρια μέσα στα οποία πρέπει να περιλαμβάνεται η πίεση αυτοπερίσφιγξης. Οι υπολογισμοί πρέπει να χρησιμοποιούν κατάλληλες τεχνικές ανάλυσης που βασίζονται στη θεωρία λεπτού κελύφους η οποία λαμβάνει υπόψη τη μη γραμμική συμπεριφορά του υλικού του χιτωνίου για τον καθορισμό των κατανομών τάσεων στο λαιμό, τις μεταβατικές περιοχές και το


text:
κυλινδρικό μέρος του χιτωνίου.
 9.3. Κατασκευαστικές απαιτήσεις
 Οι κατασκευαστικές απαιτήσεις πρέπει να είναι σύμφωνες με το σημείο 8.3 ανωτέρω εκτός του ότι η περιέλιξη πρέπει να περιλαμβάνει επίσης νήματα ελικοειδώς περιελιγμένα.
 9.4. Απαιτήσεις δοκιμών παραγωγής
 Οι απαιτήσεις δοκιμών παραγωγής πρέπει να είναι σύμφωνες με τις απαιτήσεις του σημείου 8.4 ανωτέρω.
 9.5. Δοκιμές φιαλών κατά παρτίδες
 Οι δοκιμές κατά παρτίδες πρέπει να είναι σύμφωνες με τις απαιτήσεις του σημείου 8.5 ανωτέρω.
 9.6. Δοκιμές πιστοποίησης σχεδίασης φιαλών
 Οι δοκιμές πιστοποίησης σχεδίασης φιαλών πρέπει να είναι σύμφωνες με τις απαιτήσεις του σημείου 8.6 ανωτέρω και του κατωτέρω σημείου 9.6.1, πλην του ότι δεν απαιτείται η δοκιμή διάρρηξης του χιτωνίου που αναφέρεται στο ανωτέρω σημείο 8.6.
 9.6.1. Δοκιμή πτώσης
 Πρέπει να υποβάλλονται σε δοκιμή πτώσης σύμφωνα με το σημείο Α.30 μια ή περισσότερες έτοιμες φιάλες (προσάρτημα Α στο παρόν παράρτημα).
 10. ΦΙΑΛΕΣ ΤΥΠΟΥ ΠΦΑ-4 ΕΞ ΟΛΟΚΛΗΡΟΥ ΣΥΝΘΕΤΙΚΕΣ
 10.1. Γενικά
 Το παρόν παράρτημα δεν δίνει ορισμένη μέθοδο για τη σχεδίαση φιαλών με πολυμερικά χιτώνια λόγω της ποικιλίας των δυνατοτήτων σχεδίασης φιαλών που υπάρχουν.
 10.2. Απαιτήσεις σχεδίασης
 Πρέπει να χρησιμοποιούνται οι υπολογισμοί της σχεδίασης για να αιτιολογούν την επάρκειά της. Οι τάσεις εφελκυσμού στις ίνες πρέπει να πληρούν τις απαιτήσεις του σημείου 6.5 ανωτέρω.
 Πρέπει να χρησιμοποιούνται στις μεταλλικές κεφαλές στήριξης κωνικά και ίσια σπειρώματα σύμφωνα με τα σημεία 6.10.2 ή 6.10.3 ανωτέρω.
 Οι μεταλλικές κεφαλές στήριξης με σπειρωτά ανοίγματα πρέπει να είναι σε θέση να αντέχουν ροπές στρέψης 500 Nm, χωρίς να καταστρέφεται η ακεραιότητα της σύνδεσης με το μη μεταλλικό χιτώνιο. Οι μεταλλικές κεφαλές στήριξης που συνδέονται στο μη μεταλλικό χιτώνιο πρέπει να είναι από υλικό συμβατό με τις συνθήκες χρήσης που προδιαγράφονται στο σημείο 4 του παρόντος παραρτήματος.
 10.3. Ανάλυση τάσεων
 Πρέπει να υπολογίζονται οι τάσεις που αναπτύσσονται κατά την κατεύθυνση της εφαπτομένης και τη διαμήκη κατεύθυνση της φιάλης στη συνθετική επένδυση και στο χιτώνιο. Οι πιέσεις που χρησιμοποιούνται στους υπολογισμούς αυτούς πρέπει να είναι μηδέν, η πίεση εργασίας, η πίεση δοκιμής και η πίεση διάρρηξης σχεδιασμού. Οι υπολογισμοί πρέπει να χρησιμοποιούν κατάλληλες τεχνικές ανάλυσης για τον καθορισμό των κατανομών τάσεων σ' ολόκληρη τη φιάλη.
 10.4. Κατασκευαστικές απαιτήσεις
 Οι κατασκευαστικές απαιτήσεις πρέπει να είναι σύμφωνες με το σημείο 8.3 ανωτέρω εκτός του ότι η θερμοκρασία σκλήρυνσης για τις θερμοσταθεροποιούμενες ρητίνες πρέπει να είναι τουλάχιστον 10 °C κατώτερη από τη θερμοκρασία μαλάκυνσης του πλαστικού χιτωνίου.
 10.5. Απαιτήσεις δοκιμών παραγωγής
 10.5.1. Δοκιμή υδροστατικής πίεσης
 Κάθε έτοιμη φιάλη πρέπει να υποβάλλεται σε δοκιμή υδροστατικής πίεσης σύμφωνα με το σημείο Α.11 (προσάρτημα Α στο παρόν παράρτημα). Εν τούτοις, η ελαστική διαστολή των φιαλών δεν πρέπει σε καμιά περίπτωση να υπερβαίνει περισσότερο από 10 % τη μέση τιμή για το σύνολο της παρτίδας. Κάθε φιάλη η οποία δεν ικανοποιεί το όριο απόρριψης που έχει οριστεί πρέπει να απορρίπτεται και στη συνέχεια είτε να καταστρέφεται είτε να χρησιμοποιείται για δοκιμές παρτίδων.
 10.5.2. Δοκιμή διαρροής
 Κάθε έτοιμη φιάλη πρέπει να υποβάλλεται σε δοκιμή διαρροής σύμφωνα με το σημείο Α.10 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί.
 10.6. Δοκιμές φιαλών κατά παρτίδες
 10.6.1. Γενικά
 Οι


text:
δοκιμές κατά παρτίδες πρέπει να διεξάγονται σε έτοιμες φιάλες οι οποίες είναι αντιπροσωπευτικές της κανονικής παραγωγής και πλήρεις με αναγνωριστικές σημάνσεις. Πρέπει να επιλέγεται με τυχαίο τρόπο μια φιάλη από κάθε παρτίδα. Αν υποβάλλονται στις δοκιμές περισσότερες φιάλες απ' όσες απαιτούνται από το παρόν παράρτημα, πρέπει να καταγράφονται όλα τα αποτελέσματα. Πρέπει να διεξάγονται τουλάχιστον οι ακόλουθες δοκιμές στις φιάλες που έχουν επιλεγεί.
 α)
 Δοκιμή υλικών παρτίδας
 Μια φιάλη, ένα χιτώνιο ή ένα δοκίμιο χιτωνίου που είναι αντιπροσωπευτικό έτοιμης φιάλης, πρέπει να υποβάλλεται στις ακόλουθες δοκιμές:
 i)
 έλεγχος διαστάσεων σε σχέση με τη σχεδίαση·
 ii)
 μια δοκιμή εφελκυσμού του πλαστικού χιτωνίου σύμφωνα με το σημείο Α.22 (προσάρτημα Α στο παρόν παράρτημα) και να ικανοποιούνται οι απαιτήσεις σχεδιασμού·
 iii)
 η δοκιμή της θερμοκρασίας τήξης του πλαστικού χιτωνίου πρέπει να γίνεται σύμφωνα με το σημείο Α.23 (προσάρτημα Α του παρόντος παραρτήματος) και να ικανοποιούνται οι απαιτήσεις σχεδιασμού·
 iv)
 αν μια προστατευτική επένδυση αποτελεί μέρος της σχεδίασης, η επένδυση πρέπει να υποβάλλεται σε δοκιμή σύμφωνα με το σημείο Α.9.2 (προσάρτημα Α του παρόντος παραρτήματος). Όταν η επένδυση δεν ικανοποιεί τις απαιτήσεις του σημείου Α.9.2 (προσάρτημα Α του παρόντος παραρτήματος), η παρτίδα πρέπει να ελέγχεται 100 % για να αφαιρεθούν φιάλες που παρουσιάζουν τις ίδιες ατέλειες. Η επένδυση σε όλες τις ελαττωματικές φιάλες μπορεί να αφαιρείται χρησιμοποιώντας μια μέθοδο που δεν επηρεάζει την ακεραιότητα της συνθετικής περιέλιξης και να αντικαθίσταται. Στη συνέχεια πρέπει να επαναλαμβάνεται η δοκιμή επένδυσης της παρτίδας·
 β)
 Δοκιμή διάρρηξης κατά παρτίδες
 Μια φιάλη πρέπει να υποβάλλεται σε δοκιμή σύμφωνα με το σημείο 7.4 στοιχείο β) ανωτέρω·
 γ)
 Δοκιμή κύκλου περιοδικά εφαρμοζόμενης πίεσης
 Σε μια φιάλη, η κεφαλή στήριξης πρέπει να υποβάλλεται σε δοκιμή ροπής στρέψης μέχρι 500 Nm σύμφωνα με τη μέθοδο δοκιμής του σημείου Α.25 (προσάρτημα Α του παρόντος παραρτήματος). Στη συνέχεια η φιάλη πρέπει να υποβάλλεται σε κύκλο πίεσης σύμφωνα με το σημείο 7.4 στοιχείο γ) ανωτέρω.
 Μετά τον απαιτούμενο κύκλο πίεσης, η φιάλη πρέπει να υποβάλλεται σε δοκιμή διαρροής σύμφωνα με τη μέθοδο που περιγράφεται στον σημείο Α.10 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί.
 10.7. Δοκιμές πιστοποίησης σχεδίασης φιαλών
 10.7.1. Γενικά
 Οι δοκιμές πιστοποίησης σχεδίασης πρέπει να διεξάγονται σύμφωνα με τις απαιτήσεις των σημείων 8.6, 10.7.2, 10.7.3 και 10.7.4 του παρόντος παραρτήματος, με τη διαφορά ότι η δοκιμή επίδοσης ΔΠΘ του σημείου 8.6.10 δεν απαιτείται.
 10.7.2. Δοκιμή ροπής στρέψης της κεφαλής στήριξης
 Πρέπει να υποβάλλεται σε δοκιμή μία φιάλη σύμφωνα με το σημείο Α.25 (προσάρτημα Α στο παρόν παράρτημα).
 10.7.3. Δοκιμή διαπέρασης
 Πρέπει να υποβάλλεται σε δοκιμή διαπερατότητας μία φιάλη σύμφωνα με το σημείο Α.21 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί.
 10.7.4. Δοκιμή κύκλου με φυσικό αέριο
 Μία έτοιμη φιάλη πρέπει να υποβάλλεται σε δοκιμή σύμφωνα με το σημείο Α.27 (προσάρτημα Α στο παρόν παράρτημα) και να ικανοποιούν τις απαιτήσεις που καθορίζονται εκεί.
 11. ΣΗΜΑΝΣΗ
 11.1. Παροχή σήμανσης
 Σε κάθε φιάλη ο κατασκευαστής πρέπει να τοποθετεί σαφείς μόνιμες σημάνσεις ύψους τουλάχιστον 6 mm. Η σήμανση πρέπει να γίνεται είτε με πινακίδες ενσωματωμένες στις


text:
επενδύσεις ρητίνης, με πινακίδες στερεωμένες με κολλητικό υλικό, σφραγίδες αποτυπωμένες, με τρόπο που να δημιουργούν χαμηλές καταπονήσεις, στα ενισχυμένα άκρα τύπων σχεδίασης ΠΦΑ-1 και ΠΦΑ-2, είτε με συνδυασμούς των ανωτέρω. Οι αυτοκόλλητες ετικέτες και η εφαρμογή τους θα πρέπει να γίνεται σύμφωνα με το ISO 7225, ή με άλλο ισάξιο πρότυπο. Πολλαπλές πινακίδες επιτρέπονται και ενδείκνυται να τοποθετούνται έτσι ώστε να μην σκιάζονται από τα στηρίγματα στερέωσης. Κάθε φιάλη σύμφωνη με το παρόν παράρτημα πρέπει να φέρει την ακόλουθη σήμανση:
 α)
 Υποχρεωτικές πληροφορίες:
 i)
 «ΜΟΝΟ ΠΦΑ»·
 ii)
 «ΝΑ ΜΗ ΧΡΗΣΙΜΟΠΟΙΗΘΕΙ ΜΕΤΑ ΤΟΝ ΧΧ/ΧΧΧΧ», όπου «XX/XXXX» δηλώνει το μήνα και το έτος λήξης (2)·
 iii)
 στοιχεία ταυτότητας κατασκευαστή·
 iv)
 αναγνωριστικό φιάλης (αριθμός αναφοράς και αριθμός σειράς μοναδικός για κάθε φιάλη)·
 v)
 πίεση και θερμοκρασία εργασίας·
 vi)
 αριθμός κανονισμού ΟΕΕ, μαζί με τον τύπο της φιάλης και τον αριθμό καταχώρισης της πιστοποίησης·
 vii)
 διατάξεις και/ή βαλβίδες εκτόνωσης της πίεσης που έχουν πιστοποιηθεί για χρήση με τη φιάλη, ή τα μέσα παροχής πληροφοριών σχετικά με τα πιστοποιημένα συστήματα προστασίας έναντι πυρκαγιάς·
 viii)
 όταν χρησιμοποιούνται πινακίδες, όλες οι φιάλες πρέπει να έχουν έναν μοναδικό αριθμό αναγνώρισης αποτυπωμένο σε εκτεθειμένη μεταλλική επιφάνεια ώστε να μπορεί να γίνεται αναγνώριση στην περίπτωση καταστροφής της πινακίδας.
 β)
 Προαιρετικές πληροφορίες:
 Μπορούν να παρατίθενται οι ακόλουθες προαιρετικές πληροφορίες σε ξεχωριστή πινακίδα:
 i)
 περιοχή θερμοκρασιών αερίου, π.χ. – 40 °C έως 65 °C·
 ii)
 ονομαστική χωρητικότητα της φιάλης σε νερό με μέχρι δύο σημαντικούς αριθμούς, π.χ. 120 λίτρα·
 iii)
 ημερομηνία αρχικής δοκιμής σε πίεση (μήνας και έτος).
 Οι σημάνσεις πρέπει να τοποθετούνται με τη σειρά που παρατίθεται πιο πάνω αλλά η συγκεκριμένη διευθέτησή τους μπορεί να μεταβάλλεται για να ταιριάζει με τον διατιθέμενο χώρο. Ένα αποδεκτό παράδειγμα υποχρεωτικών πληροφοριών είναι το ακόλουθο:
 ΜΟΝΟ ΠΦΑ
 ΝΑ ΜΗ ΧΡΗΣΙΜΟΠΟΙΗΘΕΙ ΜΕΤΑ ΤΟΝ .../...
 Κατασκευαστής/Αριθμός αναφοράς/Αριθμός σειράς
 20 MPa/15 °C
 ECE R 110 ΠΦΑ-2 (Αριθ. καταχώρισης ...)
 «Χρήση μόνο της Εγκεκριμένης από τον Κατασκευαστή Διάταξης Εκτόνωσης της Πίεσης»
 12. ΠΡΟΕΤΟΙΜΑΣΙΑ ΓΙΑ ΑΠΟΣΤΟΛΗ
 Το εσωτερικό κάθε φιάλης πρέπει να καθαρίζεται και να στεγνώνεται πριν από την εξαγωγή της από τους χώρους του κατασκευαστή. Φιάλες που δεν κλείνονται αμέσως με την τοποθέτηση βαλβίδας και διατάξεων ασφαλείας, αν υπάρχουν, πρέπει να φέρουν πώματα σε όλα τα ανοίγματα για να αποφεύγεται η διείσδυση υγρασίας μέσα στη φιάλη και να προστατεύονται τα σπειρώματα. Το εσωτερικό των χαλύβδινων φιαλών και χιτωνίων πρέπει, πριν την αποστολή, να ψεκάζεται με αντισκωριακό υλικό (που περιέχει, π.χ., λάδι).
 Ο αγοραστής πρέπει να εφοδιάζεται με δήλωση του κατασκευαστή για τη συντήρηση και όλες τις αναγκαίες πληροφορίες για την εξασφάλιση σωστής συντήρησης, χρήσης και εν χρήσει επιθεώρησης της φιάλης. Η δήλωση πρέπει να είναι σύμφωνη με το προσάρτημα Δ του παρόντος παραρτήματος.
 (1) Δεν απαιτείται αν χρησιμοποιείται η προσέγγιση δοκιμής ελαττωματικών φιαλών του σημείου A.7 του προσαρτήματος A του παρόντος παραρτήματος.
 (2) Η ημερομηνία λήξης δεν πρέπει να υπερβαίνει την προδιαγεγραμμένη διάρκεια χρήσης. Η ημερομηνία λήξης μπορεί να τοποθετείται στη φιάλη κατά το χρόνο αποστολής, με την προϋπόθεση ότι οι φιάλες έχουν αποθηκευτεί σε ξηρό μέρος χωρίς εσωτερική πίεση.
 Προσάρτημα Α
 ΜΕΘΟΔΟΙ ΔΟΚΙΜΩΝ
 A.1. ΔΟΚΙΜΕΣ ΕΦΕΛΚΥΣΜΟΥ, ΧΑΛΥΒΑΣ


text:
ΚΑΙ ΑΛΟΥΜΙΝΙΟ
 Μια δοκιμή εφελκυσμού πρέπει να εκτελείται στο υλικό που λαμβάνεται από το κυλινδρικό τμήμα της έτοιμης φιάλης με τη χρήση ενός ορθογώνιου δοκιμίου σχηματιζόμενου σύμφωνα με τη μέθοδο που περιγράφεται στο ISO 9809 για χάλυβα και στο ISO 7866 για αλουμίνιο. Για φιάλες με χιτώνιο από συγκολλημένο ανοξείδωτο χάλυβα, πρέπει επίσης να εκτελούνται δοκιμές εφελκυσμού σε υλικό που λαμβάνεται από τις συγκολλήσεις σύμφωνα με τη μέθοδο που περιγράφεται στο σημείο 8.4 του EN 13322-2. Οι δύο όψεις των δοκιμίων που αντιπροσωπεύουν την εσωτερική και την εξωτερική επιφάνεια της φιάλης δεν πρέπει να υφίστανται μηχανική επεξεργασία. Η δοκιμή εφελκυσμού πρέπει να εκτελείται σύμφωνα με το ISO 6892.
 Σημείωση: Εφιστάται η προσοχή στη μέθοδο μέτρησης της επιμήκυνσης που περιγράφεται στο ISO 6892, ιδιαίτερα σε περιπτώσεις όπου το δοκίμιο εφελκυσμού είναι κωνικό, προκαλώντας ένα σημείο θραύσης μακριά από το μέσο του μήκους του μετρητή.
 A.2. ΔΟΚΙΜΗ ΚΡΟΥΣΗΣ, ΧΑΛΥΒΔΙΝΕΣ ΦΙΑΛΕΣ ΚΑΙ ΧΑΛΥΒΔΙΝΑ ΧΙΤΩΝΙΑ
 Η δοκιμή κρούσης πρέπει να εκτελείται στο υλικό που λαμβάνεται από το κυλινδρικό τμήμα της έτοιμης φιάλης σε τρία δοκίμια σύμφωνα με το ISO 148. Τα δοκίμια για τη δοκιμή κρούσης πρέπει να λαμβάνονται από το τοίχωμα της φιάλης κατά την κατεύθυνση που απαιτείται από τον πίνακα 6.2 του παραρτήματος 3Α. Για φιάλες με χιτώνιο από συγκολλημένο ανοξείδωτο χάλυβα, πρέπει επίσης να εκτελούνται δοκιμές κρούσης σε υλικό που λαμβάνεται από τη συγκόλληση σύμφωνα με τη μέθοδο που περιγράφεται στο σημείο 8.6 του προτύπου EN 13322-2. Η εγκοπή πρέπει να είναι κάθετη στην όψη του τοιχώματος της φιάλης. Για δοκιμές στη διαμήκη κατεύθυνση, το δοκίμιο πρέπει να είναι μηχανικά επεξεργασμένο και στις έξι πλευρές, αν το πάχος του τοιχώματος δεν επιτρέπει την επίτευξη ενός τελικού πλάτους δοκιμίου 10 mm, το πλάτος πρέπει να πλησιάζει, όσο είναι πρακτικά δυνατό, το ονομαστικό πάχος του τοιχώματος της φιάλης. Τα δοκίμια που λαμβάνονται στην εγκάρσια κατεύθυνση πρέπει να υφίστανται μηχανική επεξεργασία μόνο στις τέσσερις όψεις, δηλαδή οι όψεις που αντιπροσωπεύουν την εσωτερική και την εξωτερική επιφάνεια της φιάλης δεν πρέπει να υφίστανται μηχανική επεξεργασία.
 A.3. ΔΟΚΙΜΗ ΓΙΑ ΡΩΓΜΕΣ ΑΠΟ ΤΑΣΕΙΣ ΣΕ ΘΕΙΟΥΧΟ ΠΕΡΙΒΑΛΛΟΝ ΓΙΑ ΧΑΛΥΒΑ
 Εκτός όσων ορίζονται παρακάτω, δοκιμές πρέπει να διεξάγονται σύμφωνα με τις διαδικασίες της πρότυπης δοκιμής εφελκυσμού της μεθόδου Α-NACE που περιγράφονται στο πρότυπο NACE ΤΜ0177-96. Οι δοκιμές πρέπει να διενεργούνται σε τουλάχιστον τρία δοκίμια εφελκυσμού με διάμετρο 3,81 mm (0,150 ίντσες) που έχουν υποστεί μηχανική κατεργασία από το τοίχωμα μιας έτοιμης φιάλης η χιτωνίου. Τα δοκίμια, στα οποία ασκείται σταθερό φορτίο εφελκυσμού ίσο με το 60 % του καθορισμένου ελάχιστου ορίου ελαστικότητας του χάλυβα, είναι εμβαπτισμένα σε διάλυμα αποσταγμένου νερού ρυθμισμένου με 0,5 % (κλάσμα μάζας) τριυδρικό οξικό νάτριο και προσαρμοσμένου σε αρχικό pH 4,0, χρησιμοποιώντας οξικό οξύ.
 Το διάλυμα πρέπει να είναι συνεχώς κορεσμένο σε θερμοκρασία και πίεση δωματίου με 0,414 kPa (0,06 psi) υδρόθειου (ισοζύγιο αζώτου). Τα δοκίμια που υποβάλλονται σε δοκιμές δεν πρέπει να παρουσιάζουν αποτυχία κατά τη διάρκεια δοκιμής 144 ωρών.
 A.4. ΔΟΚΙΜΕΣ ΔΙΑΒΡΩΣΗΣ, ΑΛΟΥΜΙΝΙΟ
 Οι δοκιμές διάβρωσης για τα κράματα αλουμινίου πρέπει να εκτελούνται σύμφωνα με το παράρτημα Α του ISO/DIS 7866 και να


text:
ικανοποιούνται οι απαιτήσεις που καθορίζονται εκεί.
 A.5. ΔΟΚΙΜΕΣ ΡΩΓΜΩΝ ΛΟΓΩ ΠΑΡΑΤΕΤΑΜΕΝΟΥ ΦΟΡΤΙΟΥ (ΡΠΦ), ΑΛΟΥΜΙΝΙΟ
 Η αντοχή στη δοκιμή ΡΠΦ πρέπει να ελέγχεται σύμφωνα με το παράρτημα D του ISO/DIS 7866 και να ικανοποιούνται οι απαιτήσεις που καθορίζονται εκεί.
 A.6. ΔΟΚΙΜΗ ΔΙΑΡΡΟΗΣ ΠΡΙΝ ΑΠΟ ΤΗ ΘΡΑΥΣΗ (ΔΠΘ)
 Πρέπει να υποβάλλονται τρεις έτοιμες φιάλες σε κύκλο πίεσης μεταξύ 2 MPa ή λιγότερο και 30 MPa ή περισσότερο με ρυθμό που να μην υπερβαίνει τους 10 κύκλους ανά λεπτό.
 Όλες οι φιάλες πρέπει να παρουσιάσουν αποτυχία λόγω διαρροής.
 A.7. ΚΥΚΛΟΣ ΠΙΕΣΗΣ ΣΕ ΑΚΡΑΙΕΣ ΘΕΡΜΟΚΡΑΣΙΕΣ
 Έτοιμες φιάλες, από τη συνθετική περιέλιξη των οποίων έχει αφαιρεθεί κάθε προστατευτική επένδυση, πρέπει να υποβάλλονται σε δοκιμή όπως περιγράφεται κατωτέρω και να μην παρουσιάζουν καμιά ένδειξη ρωγμών, διαρροών ή ξηλώματος των ινών:
 α)
 διατήρηση για 48 ώρες σε μηδενική πίεση, θερμοκρασία 65 °C ή μεγαλύτερη και σχετική υγρασία 95 % ή μεγαλύτερη. Η απαίτηση αυτή θεωρείται ότι επιτυγχάνεται με ψεκασμό λεπτών σταγονιδίων ή ομίχλης ύδατος σε θάλαμο που διατηρείται στους 65 °C·
 β)
 υποβολή σε κύκλο υδροστατικής πίεσης 500 φορές επί την προδιαγεγραμμένη διάρκεια χρήσης σε έτη, από μια πίεση 2 MPa ή μικρότερη μέχρι μια πίεση 26 MPa ή μεγαλύτερη, σε θερμοκρασία 65 °C ή μεγαλύτερη και υγρασία 95 %·
 γ)
 σταθεροποίηση σε μηδενική πίεση και θερμοκρασία περιβάλλοντος·
 δ)
 υποβολή στη συνέχεια σε κύκλο πίεσης 500 φορές επί την προδιαγεγραμμένη διάρκεια χρήσης σε έτη, από μια πίεση 2 MPa ή μικρότερη μέχρι μια πίεση 20 MPa ή μεγαλύτερη, σε θερμοκρασία – 40 °C ή μικρότερη.
 Η ταχύτητα του κύκλου πίεσης στο στοιχείο β) δεν πρέπει να ξεπερνά τους 10 κύκλους ανά λεπτό. Η ταχύτητα του κύκλου πίεσης στο στοιχείο δ) δεν πρέπει να ξεπερνά τους 3 κύκλους ανά λεπτό, εκτός αν εγκατασταθεί ένας μεταφορέας πίεσης απευθείας μέσα στη φιάλη. Πρέπει να διατίθενται όργανα επαρκούς καταγραφής για να εξασφαλίζεται ότι διατηρείται η ελάχιστη θερμοκρασία του ρευστού κατά τη διάρκεια του κύκλου χαμηλής θερμοκρασίας.
 Στη συνέχεια ενός κύκλου πίεσης σε ακραίες θερμοκρασίες, οι φιάλες πρέπει να υποβάλλονται σε υδροστατική πίεση μέχρι αποτυχίας σύμφωνα με τις απαιτήσεις της δοκιμής διάρρηξης με υδροστατική πίεση και να φθάνουν μια ελάχιστη πίεση διάρρηξης ίση με το 85 % της ελάχιστης πίεσης διάρρηξης σχεδιασμού. Για τύπους σχεδίασης ΠΦΑ-4, πριν από τη δοκιμή διάρρηξης με υδροστατική πίεση, η φιάλη πρέπει να υποβάλλεται σε δοκιμή διαρροής σύμφωνα με το σημείο Α.10. κατωτέρω.
 A.8. ΔΟΚΙΜΗ ΣΚΛΗΡΟΤΗΤΑΣ BRINELL
 Οι δοκιμές σκληρότητας πρέπει να εκτελούνται επί του το παράλληλου τοιχώματος στο κέντρο και σε ένα θολωτό άκρο κάθε φιάλης ή χιτωνίου σύμφωνα με το ISO 6506. Η δοκιμή πρέπει να εκτελείται μετά την τελική θερμική κατεργασία και οι τιμές σκληρότητας που προσδιορίζονται με αυτόν τον τρόπο, πρέπει να βρίσκονται μέσα στην περιοχή που προδιαγράφεται για το σχεδιασμό.
 A.9. ΔΟΚΙΜΕΣ ΕΠΕΝΔΥΣΗΣ [ΥΠΟΧΡΕΩΤΙΚΕΣ ΑΝ ΧΡΗΣΙΜΟΠΟΙΕΙΤΑΙ ΤΟ ΣΗΜΕΙΟ 6.12 ΣΤΟΙΧΕΙΟ γ) ΤΟΥ ΠΑΡΑΡΤΗΜΑΤΟΣ 3Α]
 A.9.1. Δοκιμες επιδοσης της επενδυσης
 Οι επενδύσεις πρέπει να αποτιμούνται με τη χρήση των ακολούθων μεθόδων δοκιμής, ή με τη χρήση ισοδύναμων εθνικών προτύπων.
 α)
 Δοκιμή πρόσφυσης σύμφωνα με το ISO 4624 χρησιμοποιώντας τη Μέθοδο Α ή Β,


text:
κατά περίπτωση. Η επένδυση πρέπει να παρουσιάζει βαθμό πρόσφυσης 4Α ή 4Β, κατά περίπτωση.
 β)
 Δοκιμή ευκαμψίας σύμφωνα με το πρότυπο ASTM D522 Δοκιμή Κάμψης γύρω από Μεταλλική Μπάρα-Πυρήνα (μαντρέλι) Προσαρτημένων Οργανικών Επενδύσεων, χρησιμοποιώντας τη Μέθοδο Δοκιμής Β με μαντρέλι 12,7 mm (0,5 ίντσες) στο προδιαγεγραμμένο πάχος και σε – 20 °C. Τα δοκίμια πρέπει να προετοιμάζονται σύμφωνα με το πρότυπο ASTM D522. Δεν θα πρέπει να υπάρχουν οπτικά εμφανείς ρωγμές.
 γ)
 Δοκιμή αντοχής σε κρούση σύμφωνα με το πρότυπο ASTM D2794 Μέθοδος Δοκιμής Αντοχής Οργανικών Επενδύσεων στις Επιδράσεις Ταχείας Παραμόρφωσης (κρούση). Η επένδυση πρέπει να υποβάλλεται σε δοκιμή εμπρόσθιας κρούσης 18 J (160 in-lbs) σε θερμοκρασία δωματίου.
 δ)
 Δοκιμές αντοχής σε χημικές ουσίες σύμφωνα με το πρότυπο ASTM D1308 Επίδραση Χημικών Ουσιών Συνήθους Χρήσης σε Διαυγείς και Χρωματισμένες Οργανικές Επενδύσεις. Οι δοκιμές πρέπει να εκτελούνται με τη χρήση της μεθόδου δοκιμής Ανοιχτής Κηλίδας και με έκθεση επί 100 ώρες σε διάλυμα θειικού οξέος 30 % (οξύ μπαταρίας με ειδικό βάρος 1,219) και επί 24 ώρες σε πολυαλκαλική γλυκόλη (π.χ. υγρό φρένων). Δεν θα πρέπει να είναι εμφανής οποιαδήποτε ανασήκωση, φούσκωμα ή λέπτυνση της επικάλυψης. Ο βαθμός πρόσφυσης πρέπει να είναι ίσος με 3 όταν γίνεται δοκιμή σύμφωνα με το πρότυπο ASTM D3359.
 ε)
 Έκθεση για τουλάχιστον 1 000 ώρες σύμφωνα με το πρότυπο ASTM G53 Οδηγός για τη Χρήση Συσκευών για την Έκθεση σε Ακτινοβολίες Μη Μεταλλικών Υλικών. Δεν πρέπει να παρουσιάζεται ένδειξη φουσκώματος της επένδυσης και ο βαθμός πρόσφυσης πρέπει να είναι ίσος με 3 όταν γίνεται δοκιμή σύμφωνα με το πρότυπο ISO 4624. Η μέγιστη επιτρεπόμενη απώλεια στιλπνότητας είναι 20 %.
 στ)
 Έκθεση για τουλάχιστον 500 ώρες σύμφωνα με το πρότυπο ASTM B117 Μέθοδος Δοκιμής με Αλατούχο Ψεκασμό (Ομίχλη). Τυχόν υποσκαφή δεν πρέπει να υπερβαίνει τα 3 mm στο σημάδι, δεν πρέπει να υπάρχει ένδειξη φουσκώματος και ο βαθμός πρόσφυσης πρέπει να είναι ίσος με 3 όταν γίνεται δοκιμή σύμφωνα με το πρότυπο ASTM D3359.
 ζ)
 Δοκιμή αντοχής σε τεμαχισμό σε θερμοκρασία δωματίου σύμφωνα με το πρότυπο ASTM D3170 Αντοχή των Επενδύσεων σε Τεμαχισμό. Η επένδυση πρέπει να παρουσιάζει βαθμό 7Α ή καλύτερο, και δεν πρέπει να αποκαλύπτεται κανένα υπόστρωμα.
 A.9.2. Δοκιμες επενδυσης κατα παρτιδες
 α)
 Πάχος επένδυσης
 Το πάχος της επένδυσης πρέπει να ικανοποιεί τις απαιτήσεις της σχεδίασης όταν υποβάλλεται σε δοκιμή σύμφωνα με το ISO 2808.
 β)
 Πρόσφυση επένδυσης
 Η αντοχή πρόσφυσης της επένδυσης πρέπει να μετράται σύμφωνα με το ISO 4624 και να έχει ελάχιστο βαθμό ίσο με 4 όταν μετράται με τη χρήση είτε της μεθόδου Α είτε της Β, ανάλογα με την περίπτωση.
 A.10. ΔΟΚΙΜΗ ΔΙΑΦΥΓΗΣ
 Οι τύποι σχεδίασης ΠΦΑ-4 πρέπει να υποβάλλονται σε δοκιμή για διαρροές με τη χρήση της ακόλουθης διαδικασίας (ή μιας αποδεκτής εναλλακτικής διαδικασίας):
 α)
 οι φιάλες πρέπει να ξηραίνονται σχολαστικά και να υποβάλλονται σε πίεση ίση με την πίεση εργασίας με ξηρό αέρα ή άζωτο που να περιέχει ανιχνεύσιμο αέριο όπως το ήλιο·
 β)
 οποιαδήποτε διαρροή, μετρούμενη σε οποιοδήποτε σημείο, η οποία υπερβαίνει τα 0,004 cm3/h πρέπει να αποτελεί αιτία απόρριψης.
 A.11. ΔΟΚΙΜΗ ΣΕ ΥΔΡΑΥΛΙΚΗ ΠΙΕΣΗ
 Πρέπει


text:
να χρησιμοποιείται μια από τις ακόλουθες δύο επιλογές:
 Επιλογή 1: Δοκιμή με μέτρηση της ογκομετρικής διαστολής (δοκιμή υδροθαλάμου)
 α)
 Η φιάλη πρέπει να δοκιμάζεται υδροστατικά σε πίεση τουλάχιστον 1,5 φορές την πίεση λειτουργίας. Σε καμιά περίπτωση η πίεση δοκιμής δεν πρέπει να υπερβαίνει την πίεση αυτοπερίσφιγξης.
 β)
 Η πίεση πρέπει να διατηρείται για αρκετό χρόνο (τουλάχιστον 30 δευτερόλεπτα) ώστε να εξασφαλίζεται πλήρης διαστολή. Οποιαδήποτε εσωτερική πίεση εφαρμόζεται μετά την αυτοπερίσφιγξη και πριν από την υδροστατική δοκιμή δεν πρέπει να υπερβαίνει το 90 % της πίεσης της υδροστατικής δοκιμής. Αν η πίεση δοκιμής δεν μπορεί να διατηρηθεί λόγω βλάβης των συσκευών δοκιμής, είναι επιτρεπτή η επανάληψη της δοκιμής σε πίεση αυξημένη κατά 700 kPa. Δεν επιτρέπονται περισσότερες από δύο τέτοιες επαναληπτικές δοκιμές.
 γ)
 Ο κατασκευαστής πρέπει να ορίζει το κατάλληλο όριο μόνιμης ογκομετρικής διαστολής για τη χρησιμοποιούμενη πίεση δοκιμής, αλλά σε καμιά περίπτωση η μόνιμη διαστολή δεν πρέπει να υπερβαίνει το 5 % της συνολικής ογκομετρικής διαστολής που μετράται υπό την πίεση δοκιμής. Για τύπους σχεδίασης ΠΦΑ-4, η ελαστική διαστολή πρέπει να αποδεικνύεται από τον κατασκευαστή. Κάθε φιάλη η οποία δεν ικανοποιεί το όριο απόρριψης που έχει οριστεί πρέπει να απορρίπτεται και στη συνέχεια είτε να καταστρέφεται είτε να χρησιμοποιείται για δοκιμές παρτίδων.
 Επιλογή 2: Δοκιμή στεγανότητας υπό πίεση
 Η υδροστατική πίεση μέσα στη φιάλη αυξάνεται βαθμιαία και κανονικά μέχρις ότου επιτευχθεί πίεση δοκιμής τουλάχιστον 1,5 φορές την πίεση εργασίας. Η πίεση δοκιμής της φιάλης πρέπει να διατηρηθεί επί αρκετό χρόνο (τουλάχιστον 30 δευτερόλεπτα) για να επιβεβαιωθεί ότι δεν υπάρχει τάση μείωσης της πίεσης και ότι εξασφαλίζεται η στεγανότητα.
 A.12. ΔΟΚΙΜΗ ΔΙΑΡΡΗΞΗΣ ΜΕ ΥΔΡΟΣΤΑΤΙΚΗ ΠΙΕΣΗ
 α)
 Ο ρυθμός αύξησης της πίεσης δεν πρέπει να υπερβαίνει το 1,4 MPa ανά δευτερόλεπτο (200 psi/sec) σε πιέσεις πέραν του 80 % της πίεσης διάρρηξης σχεδιασμού. Αν ο ρυθμός αύξησης της πίεσης σε πιέσεις πέραν του 80 % της πίεσης διάρρηξης σχεδιασμού υπερβαίνει τα 350 kPa ανά δευτερόλεπτο (50 psi/sec), τότε πρέπει είτε να τοποθετηθεί η φιάλη σχηματικά μεταξύ της πηγής πίεσης και της διάταξης μέτρησης πίεσης, είτε να διατηρηθεί για 5 δευτερόλεπτα στην ελάχιστη πίεση διάρρηξης σχεδιασμού.
 β)
 Η ελάχιστη απαιτούμενη (υπολογισθείσα) πίεση διάρρηξης πρέπει να είναι τουλάχιστον 45 MPa και σε καμιά περίπτωση μικρότερη από την τιμή που είναι αναγκαία για την ικανοποίηση των απαιτήσεων του λόγου τάσεων. Η πραγματική πίεση διάρρηξης πρέπει να καταγράφεται. Ρήγμα μπορεί να εμφανιστεί είτε στο κυλινδρικό είτε στο θολωτό τμήμα της φιάλης.
 A.13. ΚΥΚΛΟΣ ΠΙΕΣΗΣ ΣΕ ΘΕΡΜΟΚΡΑΣΙΑ ΠΕΡΙΒΑΛΛΟΝΤΟΣ
 Ο κύκλος πίεσης πρέπει να εκτελείται σύμφωνα με την ακόλουθη διαδικασία:
 α)
 η προς δοκιμή φιάλη πληρούται με μη διαβρωτικό ρευστό, όπως λάδι, νερό που περιέχει αναστολείς διάβρωσης ή γλυκόλη·
 β)
 εφαρμόζεται στη φιάλη κύκλος πίεσης από μια πίεση μικρότερη ή ίση με 2 MPa μέχρι μια πίεση μεγαλύτερη ή ίση με 26 MPa με ρυθμό που να μην υπερβαίνει τους 10 κύκλους ανά λεπτό.
 Καταγράφεται ο αριθμός κύκλων μέχρι την αποτυχία, μαζί με τη θέση και την περιγραφή της έναρξης της αποτυχίας.
 A.14. ΔΟΚΙΜΗ ΣΕ ΟΞΙΝΟ ΠΕΡΙΒΑΛΛΟΝ
 Θα πρέπει να εφαρμόζεται η κατωτέρω διαδικασία δοκιμής σε έτοιμη φιάλη:


text:
α)
 εκτίθεται μια ζώνη διαμέτρου 150 mm της επιφάνειας της φιάλης για 100 ώρες σε διάλυμα θειικού οξέος 30 % (οξύ μπαταρίας με ειδικό βάρος 1,219) ενώ η φιάλη βρίσκεται υπό πίεση 26 MPa·
 β)
 τότε η φιάλη πρέπει να υποβληθεί σε διάρρηξη σύμφωνα με τη διαδικασία που ορίζεται στο σημείο Α.12 και να επιτευχθεί πίεση διάρρηξης που να υπερβαίνει το 85 % της ελάχιστης πίεσης διάρρηξης σχεδιασμού.
 A.15. ΔΟΚΙΜΗ ΠΥΡΚΑΓΙΑΣ
 A.15.1. Γενικα
 Οι δοκιμές πυρκαγιάς είναι σχεδιασμένες για να καταδεικνύουν ότι οι έτοιμες φιάλες που είναι εξοπλισμένες με το σύστημα πυροπροστασίας που προδιαγράφεται στη σχεδίαση (βαλβίδα φιάλης, διατάξεις εκτόνωσης της πίεσης και/ή ενσωματωμένη θερμομόνωση) δεν θα υποστούν διάρρηξη όταν δοκιμαστούν με τις προδιαγεγραμμένες συνθήκες πυρκαγιάς. Πρέπει να λαμβάνονται αυστηρά μέτρα προφύλαξης κατά τις δοκιμές πυρκαγιάς στην περίπτωση που εμφανίζεται ρήγμα στη φιάλη.
 A.15.2. Διαταξη των φιαλων
 Οι φιάλες πρέπει να τοποθετούνται οριζόντια με τον πυθμένα τους περίπου 100 mm πάνω από την εστία της φλόγας.
 Πρέπει να χρησιμοποιείται μεταλλική θωράκιση για να εμποδίζεται η άμεση πρόσπτωση της φλόγας στις βαλβίδες, τα εξαρτήματα ή τις διατάξεις εκτόνωσης της πίεσης των φιαλών. Η μεταλλική θωράκιση δεν πρέπει να είναι σε άμεση επαφή με το προδιαγεγραμμένο σύστημα πυροπροστασίας (διατάξεις εκτόνωσης της πίεσης ή βαλβίδα φιάλης). Οποιαδήποτε αστοχία, κατά τη διάρκεια της δοκιμής, βαλβίδας, προσαρτήματος ή σωλήνωσης που δεν περιλαμβάνεται στο προβλεπόμενο σύστημα πυρασφάλειας καθιστά το αποτέλεσμα άκυρο.
 A.15.3. Πηγη φωτιας
 Μια ομοιόμορφη πηγή φωτιάς μήκους 1,65 m πρέπει να παρέχει άμεση πρόσπτωση φλόγας στην επιφάνεια της φιάλης καθ' όλη τη διάμετρό της.
 Μπορεί να χρησιμοποιηθεί οποιοδήποτε καύσιμο για την πηγή της φωτιάς με την προϋπόθεση ότι θα παρέχει ομοιόμορφη θέρμανση για να διατηρεί τις προδιαγεγραμμένες θερμοκρασίες δοκιμής μέχρις ότου εκκενωθεί η φιάλη. Η επιλογή καυσίμου θα πρέπει να λαμβάνει υπόψη τα ζητήματα της ατμοσφαιρικής ρύπανσης. Η διάταξη της φωτιάς πρέπει να καταγράφεται με επαρκείς λεπτομέρειες για να εξασφαλίζεται ότι ο ρυθμός εισόδου θερμότητας στη φιάλη είναι αναπαραγώγιμος. Οποιαδήποτε αποτυχία ή ανακολουθία της πηγής της φωτιάς κατά τη διάρκεια μιας δοκιμής ακυρώνει το αποτέλεσμα.
 A.15.4. Μετρησεις θερμοκρασιας και πιεσης
 Οι επιφανειακές θερμοκρασίες πρέπει να παρακολουθούνται με τρία τουλάχιστον θερμοστοιχεία τοποθετημένα κατά μήκος του πυθμένα της φιάλης, σε απόσταση μεταξύ τους το πολύ 0,75 m. Πρέπει να χρησιμοποιείται μεταλλική θωράκιση ούτως ώστε να αποτρέπεται η άμεση εκτίναξη φλογών στα θερμοηλεκτρικά ζεύγη. Εναλλακτικά, τα θερμοστοιχεία μπορούν να εισάγονται μέσα σε μεταλλικά τεμάχια μεγέθους μικρότερου των 25 τετραγωνικών mm.
 Η πίεση στο εσωτερικό της φιάλης πρέπει να μετράται με αισθητήρα πίεσης χωρίς να τροποποιείται η διάρθρωση του υπό δοκιμή συστήματος.
 Οι θερμοκρασίες των θερμοστοιχείων και η πίεση της φιάλης πρέπει να καταγράφονται κατά χρονικά διαστήματα μικρότερα των 30 δευτερολέπτων κατά τη διάρκεια της δοκιμής.
 A.15.5. Γενικες απαιτησεις της δοκιμης
 Οι φιάλες πρέπει να υποβάλλονται σε πίεση με φυσικό αέριο και να δοκιμάζονται στην οριζόντια θέση:
 α)
 πίεση λειτουργίας·
 β)
 σε 25 % της πίεσης εργασίας.
 Αμέσως μετά την ανάφλεξη, η φωτιά πρέπει να προκαλεί πρόσπτωση της φλόγας στην επιφάνεια της φιάλης καθ' όλο το μήκος των 1,65 m της πηγής της φωτιάς και καθ' όλη τη


text:
διάμετρο της φιάλης. Εντός 5 λεπτών από την ανάφλεξη, ένα τουλάχιστον θερμοστοιχείο πρέπει να δείχνει θερμοκρασία τουλάχιστον 590 °C. Η ελάχιστη αυτή θερμοκρασία πρέπει να διατηρηθεί για την υπόλοιπη διάρκεια της δοκιμής.
 A.15.6. Φιαλες μηκους μικροτερου ή ισου των 1,65 m
 Το κέντρο της φιάλης πρέπει να είναι τοποθετημένο πάνω από το κέντρο της πηγής της φωτιάς.
 A.15.7. Φιαλες μηκους μεγαλυτερου απο 1,65 m
 Αν η φιάλη είναι εφοδιασμένη με διάταξη εκτόνωσης της πίεσης στο ένα άκρο, η πηγή της φωτιάς πρέπει να αρχίζει από το άλλο άκρο της φιάλης. Αν η φιάλη είναι εφοδιασμένη με διατάξεις εκτόνωσης της πίεσης και στα δύο άκρα, ή σε περισσότερες της μιας θέσεις κατά μήκος της φιάλης, το κέντρο της πηγής της φωτιάς πρέπει να συμπίπτει με το μέσο της απόστασης μεταξύ των διατάξεων εκτόνωσης της πίεσης που διαχωρίζονται με τη μεγαλύτερη οριζόντια απόσταση.
 Αν η φιάλη προστατεύεται επιπρόσθετα και με θερμομόνωση, τότε πρέπει να εκτελούνται δύο δοκιμές πυρκαγιάς σε πίεση υπηρεσίας, η μία με την πηγή της φωτιάς ευθυγραμμισμένη με το μέσο του μήκους της φιάλης και η άλλη με την πηγή να αρχίζει από το ένα άκρο της φιάλης.
 A.15.8. Αποδεκτα αποτελεσματα
 Η φιάλη πρέπει να εκκενωθεί μέσω διάταξης εκτόνωσης της πίεσης.
 A.16. ΔΟΚΙΜΕΣ ΔΙΕΙΣΔΥΣΗΣ
 Μια φιάλη που έχει τεθεί υπό πίεση 20 MPa ± 1 MPa με πεπιεσμένο αέριο διαπερνάται από μια διατρητική σφαίρα διαμέτρου τουλάχιστον 7,62 mm. Η σφαίρα πρέπει να διαπεράσει πλήρως τουλάχιστον ένα από τα πλευρικά τοιχώματα της φιάλης. Για τύπους σχεδίασης ΠΦΑ-2, ΠΦΑ-3 και ΠΦΑ-4, το βλήμα πρέπει να προσκρούσει στο πλευρικό τοίχωμα υπό γωνία κατά προσέγγιση 45°. Η φιάλη δεν πρέπει να παρουσιάσει ένδειξη αποτυχίας λόγω θρυμματισμού. Απώλεια μικρών τεμαχίων υλικού, βάρους καθενός όχι μεγαλύτερου από 45 γραμμάρια, δεν πρέπει να συνιστά αποτυχία της δοκιμής. Πρέπει να καταγραφούν τα κατά προσέγγιση μεγέθη των ανοιγμάτων εισόδου και εξόδου και οι θέσεις των.
 A.17. ΔΟΚΙΜΕΣ ΑΝΟΧΗΣ ΧΑΡΑΓΩΝ ΣΤΟ ΣΥΝΘΕΤΙΚΟ ΤΜΗΜΑ
 Για τύπους σχεδίασης ΠΦΑ-2, ΠΦΑ-3 και ΠΦΑ-4 μόνο, δημιουργούνται χαραγές κατά τη διαμήκη κατεύθυνση στο συνθετικό τμήμα μιας έτοιμης φιάλης εξοπλισμένης με προστατευτική επένδυση. Οι χαραγές πρέπει να είναι μεγαλύτερες από τα όρια οπτικής επιθεώρησης όπως καθορίζονται από τον κατασκευαστή.
 Η χαραγμένη φιάλη υποβάλλεται στη συνέχεια σε κύκλο πίεσης από μικρότερη ή ίση με 2 MPa έως μεγαλύτερη ή ίση με 26 MPa για 3 000 κύκλους, ακολουθούμενους από 12 000 πρόσθετους κύκλους σε θερμοκρασία περιβάλλοντος. Η φιάλη δεν πρέπει να παρουσιάζει διαρροή ή ρήξη στους πρώτους 3 000 κύκλους, αλλά μπορεί να παρουσιάζει αποτυχία λόγω διαρροής κατά τους τελευταίους 12 000 κύκλους. Όλες οι φιάλες που υποβάλλονται στη δοκιμή αυτή πρέπει να καταστρέφονται.
 A.18. ΔΟΚΙΜΗ ΕΡΠΥΣΜΟΥ ΣΕ ΥΨΗΛΗ ΘΕΡΜΟΚΡΑΣΙΑ
 Η δοκιμή αυτή απαιτείται για όλους τους τύπους σχεδίασης ΠΦΑ-4, καθώς και για όλους τους τύπους σχεδίασης ΠΦΑ-2 και ΠΦΑ-3 στους οποίους η θερμοκρασία μετατροπής γυαλιού της ρητινούχου μήτρας δεν υπερβαίνει τη μέγιστη θερμοκρασία σχεδίασης του υλικού που δίδεται στο σημείο 4.4.2 του παραρτήματος 3Α περισσότερο από 20 °C. Υποβάλλεται σε δοκιμή μια έτοιμη φιάλη ως ακολούθως:
 α)
 η φιάλη υποβάλλεται σε πίεση 26 ΜΡa και παραμένει


text:
σε θερμοκρασία 100 °C για τουλάχιστον 200 ώρες·
 β)
 μετά τη δοκιμή, η φιάλη πρέπει να ικανοποιεί τις απαιτήσεις της δοκιμής υδροστατικής διαστολής Α.11, διαρροής Α.10 και διάρρηξης Α.12 που αναφέρονται παραπάνω.
 A.19. ΔΟΚΙΜΗ ΕΠΙΤΑΧΥΝΟΜΕΝΗΣ ΡΗΞΗΣ
 Για τύπους σχεδίασης ΠΦΑ-2, ΠΦΑ-3 και ΠΦΑ-4 μόνο, μια φιάλη χωρίς την προστατευτική της επένδυση υποβάλλεται σε υδροστατική πίεση 26 ΜΡa ενώ είναι εμβαπτισμένη σε νερό θερμοκρασίας 65 °C. Η φιάλη πρέπει να διατηρηθεί στην ανωτέρω πίεση και θερμοκρασία για 1 000 ώρες. Στη συνέχεια η φιάλη υποβάλλεται σε πίεση για να υποστεί διάρρηξη σύμφωνα με τη διαδικασία που ορίζεται στο ανωτέρω σημείο Α.12 με τη διαφορά ότι η πίεση διάρρηξης πρέπει να υπερβαίνει το 85 % της ελάχιστης πίεσης διάρρηξης σχεδιασμού.
 A.20. ΔΟΚΙΜΗ ΒΛΑΒΗΣ ΑΠΟ ΠΡΟΣΚΡΟΥΣΗ
 Μια ή περισσότερες έτοιμες φιάλες υποβάλλονται σε δοκιμή πτώσης σε θερμοκρασία περιβάλλοντος χωρίς εσωτερική συμπίεση ούτε προσαρτημένες βαλβίδες. Η επιφάνεια στην οποία προσπίπτουν οι φιάλες πρέπει να είναι λεία, οριζόντια πλάκα σκυροδέματος ή δάπεδο. Μια φιάλη πρέπει να ριφθεί σε οριζόντια θέση με τον πυθμένα 1,8 m πάνω από την επιφάνεια πρόσπτωσης. Μια φιάλη πρέπει να ριφθεί κατακόρυφα από κάθε άκρο από αρκετό ύψος πάνω από το δάπεδο ή την πλάκα έτσι ώστε η δυναμική ενέργεια να είναι 488 J, αλλά σε καμιά περίπτωση το ύψος του κατώτερου άκρου δεν πρέπει να είναι μεγαλύτερο από 1,8 m. Μια φιάλη πρέπει να ριφθεί με γωνία 45 σε θόλο από ύψος τέτοιο ώστε το κέντρο βάρους να είναι στα 1,8 m· εντούτοις, αν το κατώτερο άκρο είναι σε απόσταση από το έδαφος μικρότερη από 0,6 m, η γωνία πρόσπτωσης πρέπει να μεταβληθεί για να διατηρείται ένα ελάχιστο ύψος 0,6 m και ύψος κέντρου βάρους 1,8 m.
 Μετά την πρόσκρουση από την πτώση, οι φιάλες υποβάλλονται σε κύκλο πίεσης που κυμαίνεται από μικρότερη ή ίση με 2 ΜΡa μέχρι μεγαλύτερη ή ίση με 26 ΜΡa για 1 000 κύκλους επί την καθορισμένη διάρκεια χρήσης σε έτη. Οι φιάλες μπορούν να παρουσιάζουν διαρροή αλλά όχι ρήγμα, κατά τη διάρκεια του κύκλου. Οι φιάλες που ολοκληρώνουν τη δοκιμή του κύκλου πρέπει να καταστρέφονται.
 A.21. ΔΟΚΙΜΗ ΔΙΑΠΕΡΑΣΗΣ
 Η δοκιμή αυτή απαιτείται μόνο σε τύπους σχεδίασης ΠΦΑ-4. Μια έτοιμη φιάλη τοποθετημένη σε κλειστό σφραγισμένο θάλαμο σε θερμοκρασία περιβάλλοντος, πληρούται με πεπιεσμένο φυσικό αέριο ή με μείγμα 90 % αζώτου και 10 % ηλίου σε πίεση εργασίας και παρακολουθείται για διαρροή επί αρκετό χρονικό διάστημα ώστε να αποκατασταθεί σταθερός ρυθμός διαπέρασης. Ο ρυθμός διαπέρασης πρέπει να είναι μικρότερος από 0,25 ml φυσικού αερίου ή ηλίου ανά ώρα και ανά λίτρο χωρητικότητας της φιάλης σε ύδωρ.
 A.22. ΙΔΙΟΤΗΤΕΣ ΕΦΕΛΚΥΣΜΟΥ ΤΩΝ ΠΛΑΣΤΙΚΩΝ ΥΛΙΚΩΝ
 Το όριο ελαστικότητας και η τελική επιμήκυνση του πλαστικού υλικού των χιτωνίων πρέπει να προσδιορίζονται στους – 50 °C με το πρότυπο ISO 3628 και να πληρούν τις απαιτήσεις του σημείου 6.3.6 του παραρτήματος 3Α.
 A.23. ΘΕΡΜΟΚΡΑΣΙΑ ΤΗΞΗΣ ΤΩΝ ΠΛΑΣΤΙΚΩΝ ΥΛΙΚΩΝ
 Τα πολυμερή υλικά από έτοιμες φιάλες πρέπει να υποβάλλονται σε δοκιμή σύμφωνα με τη μέθοδο που περιγράφεται στο πρότυπο ISO 306 και να πληρούν τις απαιτήσεις του σημείου 6.3.6 του παραρτήματος 3Α.
 A.24.


text:
ΑΠΑΙΤΗΣΕΙΣ ΤΗΣ ΔΙΑΤΑΞΗΣ ΕΚΤΟΝΩΣΗΣ ΤΗΣ ΠΙΕΣΗΣ
 Η διάταξη εκτόνωσης της πίεσης που προδιαγράφονται από τον κατασκευαστή πρέπει να καταδεικνύεται ότι είναι συμβατές με τις συνθήκες χρήσης που παρατίθενται στο σημείο 4 του παραρτήματος 3Α μέσω των ακολούθων δοκιμών πιστοποίησης:
 α)
 Ένα δοκίμιο διατηρείται επί 24 ώρες σε ελεγχόμενη θερμοκρασία τουλάχιστον 95 °C υπό πίεση τουλάχιστον ίση με την πίεση δοκιμής (30 MPa). Στο τέλος της δοκιμής δεν πρέπει να υπάρχει διαρροή ούτε εμφανείς ενδείξεις εξώθησης των εύτηκτων μεταλλικών μερών του σχεδιασμού.
 β)
 Ένα δοκίμιο υποβάλλεται στην ακόλουθη δοκιμή κόπωσης με ρυθμό κύκλων πίεσης ο οποίος δεν υπερβαίνει τους 4 κύκλους ανά λεπτό:
 i)
 διατήρηση στους 82 °C, ενώ υποβάλλεται σε κύκλο πίεσης μεταξύ 2 ΜΡa και 26 ΜΡa για 10 000 κύκλους,
 ii)
 διατήρηση στους – 40 °C, ενώ υποβάλλεται σε κύκλο πίεσης μεταξύ 2 ΜΡa και 20 ΜΡa για 10 000 κύκλους.
 Στο τέλος της δοκιμής δεν πρέπει να υπάρχει διαρροή ούτε εμφανείς ενδείξεις εξώθησης των εύτηκτων μεταλλικών μερών του σχεδιασμού·
 γ)
 τα εκτιθέμενα ορειχάλκινα στοιχεία των διατάξεων εκτόνωσης της πίεσης που προορίζονται να διατηρούν την πίεση, πρέπει να ανθίστανται, χωρίς εμφάνιση ρωγμών λόγω διαβρωτικών τάσεων, σε δοκιμή με νιτρικό υδράργυρο όπως περιγράφεται στο ASTM Β154. Η διάταξη εκτόνωσης της πίεσης πρέπει να εμβαπτίζεται για 30 λεπτά σε υδάτινο διάλυμα νιτρικού υδραργύρου περιεκτικότητας 10 g νιτρικού υδραργύρου και 10 ml νιτρικού οξέος ανά λίτρο διαλύματος. Μετά την εμβάπτιση, η ανακουφιστική διάταξη πίεσης υποβάλλεται σε δοκιμή διαρροής με εφαρμογή αεροστατικής πίεσης 26 ΜΡa για ένα λεπτό κατά τη διάρκεια του οποίου το στοιχείο ελέγχεται για εξωτερική διαρροή. Οποιαδήποτε διαρροή δεν πρέπει να υπερβαίνει τα 200 cm3/h·
 δ)
 τα εκτιθέμενα στοιχεία από ανοξείδωτο χάλυβα των διατάξεων εκτόνωσης της πίεσης που προορίζονται να διατηρούν την πίεση, πρέπει να κατασκευάζονται από τύπο κράματος που να είναι ανθεκτικός σε ρωγμές λόγω διαβρωτικών τάσεων που προκαλούνται από χλωριούχα άλατα.
 A.25. ΔΟΚΙΜΗ ΡΟΠΗΣ ΣΤΡΕΨΗΣ ΤΗΣ ΚΕΦΑΛΗΣ ΣΤΗΡΙΞΗΣ
 Το σώμα της φιάλης πρέπει να συγκρατείται έναντι περιστροφής όταν εφαρμόζεται ροπή στρέψης 500 Nm σε κάθε κεφαλή στήριξής της, πρώτα προς την κατεύθυνση σύσφιγξης της κοχλιωτής σύνδεσης, στη συνέχεια στην κατεύθυνση αποσύσφιγξης και τέλος πάλι στην κατεύθυνση σύσφιγξης.
 A.26. ΑΝΤΟΧΗ ΔΙΑΤΜΗΣΗΣ ΡΗΤΙΝΗΣ
 Οι ρητίνες πρέπει να υποβάλλονται σε δοκιμή με αντιπροσωπευτικό δείγμα της συνθετικής περιέλιξης σύμφωνα με το ASTM D2344 ή κάποιο ισοδύναμο εθνικό πρότυπο. Ύστερα από βρασμό σε ύδωρ επί 24 ώρες, το συνθετικό υλικό πρέπει να παρουσιάζει ελάχιστη αντοχή σε διάτμηση 13,8 MPa.
 A.27. ΔΟΚΙΜΗ ΚΥΚΛΟΥ ΜΕ ΦΥΣΙΚΟ ΑΕΡΙΟ
 Μια έτοιμη φιάλη υποβάλλεται σε κύκλο πίεσης, με χρήση πεπιεσμένου φυσικού αερίου, η οποία είναι μικρότερη από 2 ΜΡa μέχρι την πίεση εργασίας για 300 κύκλους. Κάθε κύκλος, που συνίσταται σε πλήρωση και εκκένωση της φιάλης, δεν πρέπει να υπερβαίνει τη μία ώρα. Η φιάλη ελέγχεται για διαρροές σύμφωνα με το σημείο Α.10 οπότε πρέπει να ικανοποιεί τις απαιτήσεις που καθορίζονται εκεί. Μετά την ολοκλήρωση του κύκλου με το φυσικό αέριο, τέμνεται η φιάλη και ελέγχεται η διασύνδεση χιτωνίου/κεφαλής στήριξης για τυχόν φθορές, όπως ρωγμές λόγω κόπωσης ή ηλεκτροστατικής εκκένωσης.
 Σημείωση — Πρέπει να δίδεται ιδιαίτερη προσοχή


text:
στα μέτρα ασφαλείας όταν εκτελείται η δοκιμή αυτή. Πριν από τη διεξαγωγή της δοκιμής, οι φιάλες του συγκεκριμένου τύπου σχεδίασης πρέπει να έχουν περάσει επιτυχώς τις δοκιμές του παραπάνω σημείου Α.12 (δοκιμή διάρρηξης με υδροστατική πίεση), του σημείου 8.6.3 του παραρτήματος 3Α (δοκιμή κύκλου πίεσης σε θερμοκρασία περιβάλλοντος) και του παραπάνω σημείου Α.21 (δοκιμή διαπερατότητας). Πριν από τη διεξαγωγή της δοκιμής αυτής, οι συγκεκριμένες φιάλες που πρόκειται να υποστούν τη δοκιμή πρέπει να περάσουν τη δοκιμή του παραπάνω σημείου Α.10 (δοκιμή διαρροής).
 A.28. ΔΟΚΙΜΗ ΚΑΜΨΗΣ, ΧΙΤΩΝΙΑ ΑΠΟ ΣΥΓΚΟΛΛΗΜΕΝΟ ΑΝΟΞΕΙΔΩΤΟ ΧΑΛΥΒΑ
 Οι δοκιμές κάμψης πρέπει να διενεργούνται σε υλικό που λαμβάνεται από το κυλινδρικό μέρος του χιτωνίου από συγκολλημένο ανοξείδωτο χάλυβα και να εκτελούνται σύμφωνα με τη μέθοδο που περιγράφεται στο σημείο 8.5 του EN 13322-2. Το δοκίμιο δεν πρέπει να υποστεί ρωγμή όταν κάμπτεται προς τα μέσα γύρω από μήτρα καμπυλώσεως έως ότου οι εσωτερικές ακμές να μην απέχουν από τη διάμετρο της μήτρας.
 Προσάρτημα Β
 (κενό)
 Προσάρτημα Γ
 (κενό)
 Προσάρτημα Δ
 ΕΝΤΥΠΑ ΕΚΘΕΣΕΩΝ
 Σημείωση — Το προσάρτημα αυτό δεν αποτελεί υποχρεωτικό τμήμα του παρόντος παραρτήματος.
 Θα πρέπει να χρησιμοποιούνται τα ακόλουθα έντυπα:
 1)
 Έκθεση Κατασκευής και Πιστοποίηση Συμμόρφωσης — Απαιτείται να είναι σαφή, ευανάγνωστα και στο μορφότυπο του Εντύπου 1.
 2)
 Έκθεση (1) Χημικής Ανάλυσης Υλικού για Μεταλλικές Φιάλες, Χιτώνια, ή Κεφαλές Στήριξης — Απαιτούνται βασικά στοιχεία, αναγνωριστικά ταυτότητας κ.λπ.
 3)
 Έκθεση (1) Μηχανικών Ιδιοτήτων Υλικού για Μεταλλικές Φιάλες και Χιτώνια — Απαιτείται να εκτίθενται όλες οι δοκιμές που προβλέπονται από τον παρόντα κανονισμό.
 4)
 Έκθεση (1) Φυσικών και Μηχανικών Ιδιοτήτων Υλικών για μη Μεταλλικά Χιτώνια — Απαιτείται να εκτίθενται όλες οι δοκιμές και πληροφορίες που προβλέπονται από τον παρόντα κανονισμό.
 5)
 Έκθεση (1) Ανάλυσης του Συνθετικού Υλικού — Απαιτείται να εκτίθενται όλες οι δοκιμές και τα στοιχεία που προβλέπονται από τον παρόντα κανονισμό.
 6)
 Έκθεση Υδροστατικών Δοκιμών, Δοκιμών Κύκλου Περιοδικά Εφαρμοζόμενης Πίεσης και Διάρρηξης — Απαιτείται να εκτίθενται οι δοκιμές και τα στοιχεία που προβλέπονται από τον παρόντα κανονισμό.
 Έντυπο 1: Έκθεση Κατασκευαστή και Πιστοποίηση Συμμόρφωσης
 Κατασκευάστηκε από:
 Τόπος:
 Αριθμός κανονιστικής καταχώρισης:
 Σήμα και αριθμός κατασκευαστή:
 Σειριακός αριθμός: από ... έως ... συμπεριλαμβανομένου ...
 Περιγραφή φιάλης:
 Διαστάσεις: Εξωτερική διάμετρος: ... mm· Μήκος: ... mm
 Σημάνσεις τυπωμένες στο σώμα ή σε πινακίδες της φιάλης:
 α)
 «Μόνο ΠΦΑ»: ...
 β)
 «ΝΑ ΜΗ ΧΡΗΣΙΜΟΠΟΙΗΘΕΙ ΜΕΤΑ»: ...
 γ)
 Σήμα κατασκευαστή: ...
 δ)
 Αριθμός σειράς και αριθμός αναφοράς: ...
 ε)
 Πίεση εργασίας σε ΜΡa: ...
 στ)
 Κανονισμός: ...
 ζ)
 Είδος πυροπροστασίας: ...
 η)
 Ημερομηνία αρχικής δοκιμής σε πίεση (μήνας και έτος): ...
 θ)
 Μάζα κενής φιάλης (σε kg): ...
 ι)
 Σήμα Εξουσιοδοτημένου Οργάνου ή Επιθεωρητών: ...
 ια)
 Χωρητικότητα σε νερό (λίτρα): ...
 ιβ)
 Πίεση δοκιμής σε ΜΡa: ...
 ιγ)
 Τυχόν ειδικές οδηγίες: ...
 Κάθε φιάλη έχει κατασκευαστεί τηρώντας όλες τις απαιτήσεις του κανονισμού αριθ. ... της ΟΕΕ σύμφωνα με την ανωτέρω περιγραφή φιάλης. Επισυνάπτονται οι απαιτούμενες εκθέσεις δοκιμών.
 Με το παρόν πιστοποιώ ότι τα αποτελέσματα όλων των ανωτέρω δοκιμών κρίνονται από κάθε άποψη ικανοποιητικά και είναι σύμφωνα με τις απαιτήσεις που αντιστοιχούν στον ανωτέρω αναφερόμενο τύπο.
 Παρατηρήσεις: ...
 Αρχή έγκρισης τύπου: ...
 Υπογραφή


text:
επιθεωρητή: ...
 Υπογραφή κατασκευαστή: ...
 Τόπος, ημερομηνία: ...
 (1) Τα έντυπα εκθέσεων 2 έως 6 πρέπει να εκπονούνται από τον κατασκευαστή και να προσδιορίζουν πλήρως τις φιάλες και τις απαιτήσεις. Κάθε έκθεση πρέπει να υπογράφεται από την αρχή έγκρισης τύπου και τον κατασκευαστή.
 Προσάρτημα Ε
 ΕΠΑΛΗΘΕΥΣΗ ΛΟΓΩΝ ΤΑΣΕΩΝ ΜΕ ΧΡΗΣΗ ΜΕΤΡΗΤΩΝ ΤΑΝΥΣΗΣ
 1.
 Η σχέση τάσης-καταπόνησης για τις ίνες είναι πάντοτε στην περιοχή ελαστικότητας. Επομένως, οι λόγοι τάσεων και οι λόγοι καταπονήσεων είναι ίσοι.
 2.
 Απαιτούνται μετρητές τάνυσης μεγάλης επιμήκυνσης.
 3.
 Οι μετρητές τάνυσης θα πρέπει να είναι προσανατολισμένοι προς την κατεύθυνση των ινών με τις οποίες συνδέονται (π.χ. για τις ίνες που είναι περιελιγμένες δακτυλιοειδώς στην εξωτερική πλευρά της φιάλης, οι μετρητές πρέπει να συνδέονται προσανατολισμένοι στην κατεύθυνση του δακτυλίου).
 4.
 Μέθοδος 1 (εφαρμόζεται σε φιάλες που δεν χρησιμοποιούν περιέλιξη υψηλής τάσης)
 α)
 Εφαρμογή και βαθμονόμηση των μετρητών πριν από την αυτοπερίσφιγξη.
 β)
 Μέτρηση των επιμηκύνσεων κατά τη διαδικασία αυτοπερίσφιγξης, με μηδενική πίεση μετά τη διαδικασία αυτοπερίσφιγξης, με την πίεση εργασίας και την ελάχιστη πίεση διάρρηξης, για να διαπιστωθεί ότι έχουν τηρηθεί τα όρια.
 γ)
 Επιβεβαίωση ότι η επιμήκυνση στην πίεση διάρρηξης διαιρούμενη διά της επιμήκυνσης στην πίεση εργασίας ικανοποιεί τις απαιτήσεις του λόγου τάσεων. Για υβριδική κατασκευή, η επιμήκυνση στην πίεση εργασίας συγκρίνεται με την επιμήκυνση κατά τη θραύση φιαλών ενισχυμένων με έναν τύπο ίνας.
 5.
 Μέθοδος 2 (εφαρμόζεται σε όλες τις φιάλες)
 α)
 Εφαρμογή και βαθμονόμηση των μετρητών σε μηδενική πίεση μετά τη διαδικασία περιέλιξης και αυτοπερίσφιγξης.
 β)
 Μέτρηση των επιμηκύνσεων σε μηδενική πίεση, πίεση εργασίας και ελάχιστη πίεση διάρρηξης.
 γ)
 Σε μηδενική πίεση, αφού ληφθούν οι μετρήσεις επιμήκυνσης στην πίεση εργασίας και την ελάχιστη πίεση διάρρηξης, τομή της φιάλης και διαχωρισμός των τμημάτων έτσι ώστε το μέρος που περιέχει το μετρητή τάνυσης να έχει μήκος περίπου 5 ίντσες. Αφαίρεση του χιτωνίου χωρίς να υποστεί ζημιά η συνθετική περιέλιξη. Μέτρηση των επιμηκύνσεων μετά την αφαίρεση του χιτωνίου.
 δ)
 Προσαρμογή των μετρήσεων επιμήκυνσης σε μηδενική πίεση, πίεση εργασίας και ελάχιστη πίεση διάρρηξης προς το ποσοστό επιμήκυνσης σε μηδενική πίεση με και χωρίς το χιτώνιο.
 ε)
 Επιβεβαίωση ότι η επιμήκυνση στην πίεση διάρρηξης διαιρούμενη διά της επιμήκυνσης στην πίεση εργασίας ικανοποιεί τις απαιτήσεις του λόγου τάσεων. Για υβριδική κατασκευή, η επιμήκυνση στην πίεση εργασίας συγκρίνεται με την επιμήκυνση κατά τη θραύση φιαλών ενισχυμένων με έναν τύπο ίνας.
 Προσάρτημα ΣΤ
 ΜΕΘΟΔΟΙ ΑΠΟΤΙΜΗΣΗΣ ΤΗΣ ΑΝΤΟΧΗΣ ΣΕ ΘΡΑΥΣΗ
 ΣΤ.1 ΠΡΟΣΔΙΟΡΙΣΜΟΣ ΤΩΝ ΘΕΣΕΩΝ ΠΟΥ ΕΙΝΑΙ ΕΥΑΙΣΘΗΤΕΣ ΣΤΗΝ ΚΟΠΩΣΗ
 Η θέση και ο προσανατολισμός ρηγμάτων κόπωσης σε φιάλες πρέπει να προσδιορίζονται με κατάλληλη ανάλυση τάσεων ή με δοκιμές κόπωσης πλήρους κλίμακας σε έτοιμες φιάλες όπως απαιτείται σύμφωνα με τις δοκιμές πιστοποίησης σχεδίασης για κάθε τύπο σχεδίασης. Αν χρησιμοποιείται η ανάλυση τάσεων πεπερασμένου στοιχείου, η θέση που είναι ευαίσθητη σε κόπωση πρέπει να προσδιορίζεται με βάση τη θέση και τον προσανατολισμό της μεγαλύτερης συγκέντρωσης κύριας τάσης εφελκυσμού μέσα στο τοίχωμα της φιάλης ή του χιτωνίου στην πίεση εργασίας.
 ΣΤ.2 ΔΙΑΡΡΟΗ ΠΡΙΝ ΑΠΟ ΘΡΑΥΣΗ (LBB/ΔΠΘ)
 ΣΤ.2.1. Ανάλυση του κρίσιμου μεγέθους. Η ανάλυση αυτή μπορεί να πραγματοποιηθεί για να αποδειχθεί ότι η έτοιμη φιάλη θα παρουσιάσει διαρροή


text:
στην περίπτωση που ένα ελάττωμα στη φιάλη ή στο χιτώνιο μετασχηματιστεί σε ρωγμή διά μέσου του τοιχώματος. Ανάλυση της διαρροής πριν από θραύση πρέπει να γίνεται στο πλευρικό τοίχωμα της φιάλης. Αν η θέση που είναι ευαίσθητη σε κόπωση βρίσκεται έξω από το πλευρικό τοίχωμα, πρέπει να εκτελείται ανάλυση διαρροής πριν από θραύση και σ' αυτή τη θέση χρησιμοποιώντας την προσέγγιση Στάθμης ΙΙ όπως περιγράφεται στο BS PD6403. Η ανάλυση πρέπει να περιλαμβάνει τα ακόλουθα βήματα:
 α)
 μέτρηση του μέγιστου μήκους (δηλαδή του κύριου άξονα) της ρωγμής που είναι επιφανειακά ορατή διά μέσου του τοιχώματος (εν γένει ελλειπτικής μορφής) το οποίο προκύπτει από την υποβολή τριών φιαλών σε δοκιμή κύκλου στα πλαίσια των δοκιμών πιστοποίησης σχεδίασης (σύμφωνα με τα σημεία Α.13 και Α.14 του προσαρτήματος Α του παρόντος παραρτήματος) για κάθε τύπο σχεδίασης. Χρήση του μέγιστου μήκους ρωγμής από τις τρεις φιάλες για την ανάλυση. Διαμόρφωση μιας ημιελλειπτικής ρωγμής διά μέσου του τοιχώματος με κύριο άξονα ίσο με το διπλάσιο του μετρηθέντος κύριου άξονα με το μεγαλύτερο μήκος και με μικρό άξονα ίσο προς το 0,9 του πάχους του τοιχώματος. Η ημιελλειπτική ρωγμή πρέπει να διαμορφωθεί στις θέσεις που καθορίζονται στο σημείο ΣΤ.1 παραπάνω. Η ρωγμή πρέπει να είναι έτσι προσανατολισμένη, ώστε η μέγιστη κύρια τάση εφελκυσμού να προκαλεί την πρόοδο της ρωγμής·
 β)
 πρέπει να χρησιμοποιηθούν για την ανάλυση οι στάθμες τάσεων στο τοίχωμα/χιτώνιο στα 26 ΜΡa που λαμβάνονται από την ανάλυση τάσεων όπως περιγράφεται στο σημείο 6.6 του παραρτήματος 3Α. Οι κατάλληλες δυνάμεις που προκαλούν την πρόοδο της ρωγμής πρέπει να υπολογίζονται χρησιμοποιώντας το τμήμα 9.2 ή 9.3 του BS PD6493·
 γ)
 η ανθεκτικότητα σε θραύση της έτοιμης φιάλης ή του χιτωνίου έτοιμης φιάλης, όπως προσδιορίζεται σε θερμοκρασία δωματίου για αλουμίνιο και στους – 40 °C για χάλυβα, πρέπει να αποδεικνύεται χρησιμοποιώντας μια πρότυπη τεχνική δοκιμής (είτε το ISO/DIS 12737 είτε το ASTM 813-89 είτε το BS 7448) σύμφωνα με τα σημεία 8.4 και 8.5 του BS PD6493·
 δ)
 ο συντελεστής πλαστικής υποχώρησης πρέπει να υπολογίζεται σύμφωνα με το τμήμα 9.4 του BS PD6493-91·
 ε)
 η διαμορφωμένη ρωγμή πρέπει να γίνεται αποδεκτή σύμφωνα με το τμήμα 11.2 του BS PD6493-91.
 ΣΤ.2.2. Δοκιμή ΔΠΘ με διάρρηξη χαραγμένης φιάλης
 Εκτελείται μια δοκιμή θραύσης στο πλευρικό τοίχωμα της φιάλης. Αν η θέση που είναι ευαίσθητη σε κόπωση, όπως προσδιορίστηκε στο σημείο ΣΤ.1 παραπάνω του παρόντος προσαρτήματος, βρίσκεται έξω από το πλευρικό τοίχωμα, η δοκιμή θραύσης πρέπει να εκτελείται και σ' αυτή τη θέση. Η διαδικασία δοκιμής είναι η ακόλουθη:
 α)
 Προσδιορισμός του μήκους της χαραγής της ΔΠΘ
 Το μήκος της χαραγής της ΔΠΘ στη θέση που είναι ευαίσθητη στην κόπωση, πρέπει να είναι το διπλάσιο του μέγιστου μήκους της ρωγμής διά μέσου του τοιχώματος, που μετρήθηκε κατά την υποβολή τριών φιαλών σε δοκιμή κύκλου πίεσης μέχρι αποτυχίας, στα πλαίσια των δοκιμών πιστοποίησης σχεδίασης για κάθε τύπο σχεδίασης.
 β)
 Χαραγές φιαλών
 Για τύπους σχεδίασης ΠΦΑ-1 που έχουν την ευαίσθητη στην κόπωση θέση στο κυλινδρικό μέρος και στην αξονική κατεύθυνση, οι εξωτερικές χαραγές πρέπει να γίνουν κατά τη διαμήκη κατεύθυνση, κατά προσέγγιση στο


text:
μέσο του μήκους του κυλινδρικού τμήματος της φιάλης. Οι χαραγές πρέπει να βρίσκονται στο ελάχιστο πάχος τοιχώματος της μεσαίας τομής που προσδιορίζεται βάσει μετρήσεων πάχους που έχουν γίνει σε τέσσερα σημεία γύρω από τη φιάλη. Για τύπους σχεδίασης ΠΦΑ-1 που έχουν την ευαίσθητη στην κόπωση θέση έξω από το κυλινδρικό μέρος, η χαραγή της ΔΠΘ πρέπει να εισάγεται στην εσωτερική επιφάνεια της φιάλης με τον προσανατολισμό που είναι ευαίσθητος στην κόπωση. Για τύπους σχεδίασης ΠΦΑ-2 και ΠΦΑ-3 η χαραγή της ΔΠΘ πρέπει να εισάγεται στο μεταλλικό χιτώνιο.
 Για χαραγές που πρόκειται να υποβληθούν σε δοκιμή με μονότονη πίεση, το εργαλείο χάραξης πρέπει να έχει πάχος περίπου 12,5 mm με γωνία 45° και ακτίνα ακμής 0,25 mm το πολύ. Η διάμετρος του κοπιδιού πρέπει να είναι 50 mm για φιάλη με εξωτερική διάμετρο μικρότερη από 140 mm και 65 έως 80 mm για φιάλες με εξωτερική διάμετρο μεγαλύτερη από 140 mm (συνιστάται η χρήση πρότυπου κοπιδιού CVN).
 Σημείωση — Το κοπίδι πρέπει να ακονίζεται κατά κανονικά διαστήματα για να εξασφαλίζεται ότι η ακτίνα της ακμής ικανοποιεί την προδιαγραφή.
 Το βάθος της χαραγής μπορεί να ρυθμιστεί για να ληφθεί διαρροή με την εφαρμογή μονότονης υδραυλικής πίεσης. Η ρωγμή δεν πρέπει να προχωρεί περισσότερο από 10 % σε σχέση με την κατεργασμένη χαραγή στην εξωτερική επιφάνεια.
 γ)
 Διαδικασία της δοκιμής
 Η δοκιμή πρέπει να εκτελείται με υποβολή σε μονότονη πίεση ή σε κυκλική πίεση όπως περιγράφεται κατωτέρω:
 i)
 Μονότονη πίεση μέχρι διάρρηξης
 Η φιάλη πρέπει να τεθεί υπό υδροστατική πίεση μέχρις ότου η πίεση απελευθερωθεί από τη φιάλη στη θέση της χαραγής. Η εφαρμογή της πίεσης πρέπει να πραγματοποιηθεί όπως περιγράφεται στο σημείο Α.12. (προσάρτημα Α στο παρόν παράρτημα)
 ii)
 Κυκλική πίεση
 Η διαδικασία δοκιμής πρέπει να είναι σύμφωνη με τις απαιτήσεις του σημείου Α.13. του προσαρτήματος Α του παρόντος παραρτήματος.
 δ)
 Κριτήρια αποδοχής της δοκιμής χαραγμένης φιάλης
 Η φιάλη περνά επιτυχώς τη δοκιμή αν ικανοποιούνται τα ακόλουθα κριτήρια:
 i)
 Για δοκιμή διάρρηξης με εφαρμογή μονότονης πίεσης, η πίεση αποτυχίας πρέπει να είναι ίση ή μεγαλύτερη από 26 ΜΡa.
 Για δοκιμή διάρρηξης με εφαρμογή μονότονης πίεσης, επιτρέπεται συνολικό μήκος ρωγμής ίσο με 1,1 φορές το αρχικό μήκος, μετρούμενο στην εξωτερική επιφάνεια.
 ii)
 Για φιάλες δοκιμασμένες με κυκλική πίεση, επιτρέπεται η αύξηση της ρωγμής λόγω κόπωσης πέρα από το αρχικό μήκος. Εν τούτοις, ο τρόπος αποτυχίας πρέπει να είναι «διαρροή». Η εξάπλωση της ρωγμής λόγω κόπωσης θα πρέπει να παρατηρείται τουλάχιστον στο 90 % του μήκους της αρχικής χαραγής.
 Σημείωση — Αν δεν ικανοποιούνται οι απαιτήσεις αυτές (η αποτυχία συμβαίνει κάτω από τα 26 ΜΡa, ακόμη και αν και ο τρόπος αποτυχίας είναι διαρροή), μπορεί να εκτελεστεί νέα δοκιμή με λιγότερο βαθιά χαραγή. Επιπλέον, αν συμβαίνει αποτυχία τύπου ρήξης σε πίεση μεγαλύτερη των 26 ΜΡa και το βάθος της χαραγής είναι μικρό, μπορεί να εκτελεστεί νέα δοκιμή με μεγαλύτερο βάθος.
 ΣΤ.3. ΜΕΓΕΘΟΣ ΕΛΑΤΤΩΜΑΤΟΣ ΓΙΑ ΜΗ ΚΑΤΑΣΤΡΟΦΙΚΟ ΕΛΕΓΧΟ (ΜΚΕ)
 ΣΤ.3.1. Μέγεθος ελαττώματος ΜΚΕ με ανάλυση του κρίσιμου μεγέθους
 Οι υπολογισμοί πρέπει να εκτελούνται σύμφωνα με το Βρετανικό Πρότυπο BS PD 6493, τμήμα 3, ακολουθώντας τα


text:
ακόλουθα βήματα:
 α)
 Οι ρωγμές λόγω κόπωσης πρέπει να διαμορφώνονται στη θέση που βρίσκεται υπό ισχυρή τάση στο τοίχωμα/χιτώνιο ως επίπεδες ρωγμές.
 β)
 Η μεταβολή της εφαρμοζόμενης τάσης στην ευαίσθητη σε κόπωση θέση, λόγω μεταβολής της πίεσης μεταξύ 2 ΜΡa και 20 ΜΡa, πρέπει να προσδιορίζεται από την ανάλυση των τάσεων όπως περιγράφεται στο σημείο ΣΤ.1 του παρόντος προσαρτήματος.
 γ)
 Η καμπτική και η μεμβρανική συνιστώσα της τάσης μπορούν να χρησιμοποιηθούν χωριστά.
 δ)
 Ο ελάχιστος αριθμός κύκλων πίεσης είναι 15 000.
 ε)
 Τα στοιχεία εξάπλωσης της ρωγμής κόπωσης πρέπει να προσδιορίζονται σε αέρα σύμφωνα με το ASTM E647. Ο προσανατολισμός του επιπέδου της ρωγμής πρέπει να είναι στην κατεύθυνση C-L (δηλαδή, το επίπεδο της ρωγμής να είναι κάθετο στις περιφέρειες και παράλληλο στον άξονα της φιάλης), όπως απεικονίζεται στο ASTM E399. Η ταχύτητα εξάπλωσης πρέπει να προσδιορίζεται ως η μέση τιμή 3 δοκιμών σε δείγματα. Αν διατίθενται ειδικά στοιχεία σχετικά με την ταχύτητα εξάπλωσης της ρωγμής κόπωσης για το υλικό και τις συνθήκες χρήσης, μπορούν να χρησιμοποιηθούν στην ανάλυση.
 στ)
 Το μέγεθος εξάπλωσης της ρωγμής στην κατεύθυνση του πάχους και στην κατεύθυνση του μήκους ανά κύκλο πιέσεων πρέπει να προσδιορίζεται σύμφωνα με τα βήματα που περιγράφονται στο τμήμα 14.2 του BS PD 6493-91 με ενσωμάτωση της σχέσης μεταξύ της ταχύτητας εξάπλωσης της ρωγμής λόγω κόπωσης, όπως προσδιορίστηκε στο ε) ανωτέρω, και της μεταβολής της δύναμης που προκαλεί την εξάπλωση της ρωγμής και η οποία αντιστοιχεί στον εφαρμοζόμενο κύκλο πίεσης.
 ζ)
 Χρησιμοποιώντας τα ανωτέρω βήματα, υπολογίζεται το μέγιστο επιτρεπόμενο βάθος και μήκος ελαττώματος που δεν οδηγεί σε αποτυχία της φιάλης κατά την προδιαγεγραμμένη διάρκεια ζωής της, λόγω κόπωσης ή θραύσης. Το μέγεθος ελαττώματος για ΜΚΕ πρέπει να είναι ίσο ή μικρότερο από το υπολογισθέν μέγιστο επιτρεπόμενο μέγεθος ελαττώματος της σχεδίασης.
 ΣΤ.3.2. Μέγεθος ελαττώματος ΜΚΕ με δοκιμή κύκλου χαραγμένης φιάλης
 Για τύπους σχεδίασης ΠΦΑ-1, ΠΦΑ-2 και ΠΦΑ-3, υποβάλλονται σε κύκλο πίεσης μέχρι αποτυχίας σύμφωνα με το σημείο Α.13 του προσαρτήματος Α τρεις φιάλες που περιέχουν τεχνητά ελαττώματα που υπερβαίνουν την ικανότητα ανίχνευσης μήκους και βάθους ελαττώματος της μεθόδου επιθεώρησης ΜΚΕ που απαιτείται στο σημείο 6.15 του παραρτήματος 3Α (προσάρτημα Α του παρόντος παραρτήματος). Για τύπους σχεδίασης ΠΦΑ-1 στους οποίους η ευαίσθητη σε κόπωση θέση βρίσκεται στο κυλινδρικό μέρος, οι εξωτερικές χαραγές πρέπει να εισάγονται στο πλευρικό τοίχωμα. Για τύπους σχεδίασης ΠΦΑ-1 στους οποίους η ευαίσθητη σε κόπωση θέση βρίσκεται έξω από το πλευρικό τοίχωμα, και για τύπους σχεδίασης ΠΦΑ-2 και ΠΦΑ-3, πρέπει να εισάγονται εσωτερικές χαραγές. Οι εσωτερικές χαραγές μπορούν να δημιουργούνται πριν από τη θερμική κατεργασία και το κλείσιμο των άκρων της φιάλης.
 Οι φιάλες δεν πρέπει να παρουσιάζουν διαρροή ή ρήγμα σε λιγότερους από 15 000 κύκλους. Το επιτρεπόμενο μέγεθος ελαττώματος για ΜΚΕ πρέπει να είναι ίσο ή μικρότερο από το μέγεθος της τεχνητής χαραγής στην ίδια θέση.
 Προσάρτημα Ζ
 ΟΔΗΓΙΕΣ ΤΟΥ ΚΑΤΑΣΚΕΥΑΣΤΗ ΓΙΑ ΤΟΝ ΧΕΙΡΙΣΜΟ, ΤΗ ΧΡΗΣΗ ΚΑΙ ΤΗΝ ΕΠΙΘΕΩΡΗΣΗ ΦΙΑΛΩΝ
 Ζ.1. ΓΕΝΙΚΑ
 Η κύρια αποστολή του προσαρτήματος αυτού είναι η παροχή καθοδήγησης στον αγοραστή, το διανομέα, τον εγκαταστάτη και το χρήστη φιαλών για την ασφαλή χρήση της φιάλης


text:
καθ' όλη την προβλεπόμενη διάρκεια χρήσης της.
 Ζ.2. ΚΑΤΑΝΟΜΗ
 Ο κατασκευαστής πρέπει να ενημερώνει τον αγοραστή ότι οι οδηγίες παρέχονται σε όλους όσοι εμπλέκονται στη διανομή, διακίνηση, εγκατάσταση και χρήση των φιαλών. Το έντυπο οδηγιών μπορεί να αναπαράγεται σε επαρκή αριθμό αντιγράφων για το σκοπό αυτό. Εντούτοις, πρέπει να φέρει σήμανση με αναφορά στις φιάλες που παραδίδονται.
 Ζ.3. ΑΝΑΦΟΡΑ ΣΕ ΥΦΙΣΤΑΜΕΝΟΥΣ ΚΩΔΙΚΟΥΣ, ΠΡΟΤΥΠΑ ΚΑΙ ΚΑΝΟΝΙΣΜΟΥΣ
 Μπορούν να αναφέρονται συγκεκριμένες οδηγίες με παραπομπή σε εθνικούς ή αναγνωρισμένους κωδικούς, πρότυπα και κανονισμούς.
 Ζ.4. ΔΙΑΚΙΝΗΣΗ ΦΙΑΛΩΝ
 Πρέπει να προβλέπονται διαδικασίες διακίνησης για να εξασφαλίζεται ότι οι φιάλες δεν θα υφίστανται απαράδεκτη ζημιά ή μόλυνση κατά τη διακίνηση.
 Ζ.5. ΕΓΚΑΤΑΣΤΑΣΗ
 Πρέπει να παρέχονται οδηγίες εγκατάστασης για να εξασφαλίζεται ότι οι φιάλες δεν θα υφίστανται απαράδεκτη ζημιά κατά την εγκατάσταση και κατά την κανονική λειτουργία καθ' όλη την προβλεπόμενη διάρκεια χρήσης τους.
 Όταν η τοποθέτηση προδιαγράφεται από τον κατασκευαστή, οι οδηγίες πρέπει να περιέχουν, όπου χρειάζεται, λεπτομερείς πληροφορίες όπως σχέδιο εγκατάστασης, τη χρήση ελαστικών υλικών σύνδεσης, τις σωστές ροπές σύσφιγξης και την αποφυγή άμεσης έκθεσης της φιάλης σε περιβάλλον με χημικές και μηχανικές επαφές.
 Όταν η τοποθέτηση δεν προδιαγράφεται από τον κατασκευαστή, ο κατασκευαστής πρέπει να εφιστά την προσοχή του αγοραστή σε ενδεχόμενες μακροχρόνιες επιδράσεις του συστήματος τοποθέτησης του οχήματος, για παράδειγμα: κινήσεις του αμαξώματος του οχήματος και διαστολή/συστολή της φιάλης στις συνθήκες πίεσης και θερμοκρασίας χρήσης.
 Όπου είναι δυνατό, πρέπει να εφιστάται η προσοχή του αγοραστή στην ανάγκη να εξασφαλίζει τέτοιες εγκαταστάσεις ώστε να μην συσσωρεύονται υγρά ή στερεά τα οποία προκαλούν ζημιά στο υλικό της φιάλης.
 Πρέπει να ορίζεται η σωστή διάταξη εκτόνωσης της πίεσης που θα τοποθετηθεί.
 Ζ.6. ΧΡΗΣΗ ΦΙΑΛΩΝ
 Ο κατασκευαστής πρέπει να εφιστά την προσοχή του αγοραστή στις προβλεπόμενες συνθήκες χρήσης που προδιαγράφονται από τον παρόντα κανονισμό και ειδικότερα τον επιτρεπόμενο αριθμό κύκλων πίεσης της φιάλης, τη διάρκεια ζωής της σε έτη, τα όρια της ποιότητας του αερίου και τις μέγιστες επιτρεπόμενες πιέσεις.
 Ζ.7. ΕΠΙΘΕΩΡΗΣΗ ΕΝ ΧΡΗΣΕΙ
 Ο κατασκευαστής πρέπει να ορίζει σαφώς την υποχρέωση του χρήστη στην τήρηση των απαιτήσεων επιθεώρησης της φιάλης (π.χ. διαστήματα εκ νέου επιθεώρησης από εξουσιοδοτημένα πρόσωπα). Οι πληροφορίες αυτές πρέπει να είναι σύμφωνες με τις απαιτήσεις έγκρισης της σχεδίασης.
 Προσάρτημα Η
 ΠΕΡΙΒΑΛΛΟΝΤΙΚΗ ΔΟΚΙΜΗ
 H.1. ΠΕΔΙΟ ΕΦΑΡΜΟΓΗΣ
 Η περιβαλλοντική δοκιμή έχει ως στόχο να καταδείξει ότι οι φιάλες φυσικού αερίου οχημάτων (ΦΑΟ) μπορούν να αντέξουν στην έκθεση στο περιβάλλον κάτω από το αμάξωμα του οχήματος και στην τυχαία έκθεση σε άλλα ρευστά. Η δοκιμή αυτή αναπτύχθηκε από την αυτοκινητοβιομηχανία των Ηνωμένων Πολιτειών της Αμερικής (ΗΠΑ) με αφορμή αποτυχίες που οφείλονταν σε ρωγμές της συνθετικής περιέλιξης λόγω διάβρωσης.
 H.2. ΣΥΝΟΨΗ ΤΗΣ ΜΕΘΟΔΟΥ ΔΟΚΙΜΗΣ
 Μια φιάλη υποβάλλεται πρώτα σε προετοιμασία με συνδυασμό προσκρούσεων από εκκρεμές και χαλίκια για την προσομοίωση των δυνατών συνθηκών που μπορεί να επικρατούν κάτω από το αμάξωμα του οχήματος. Η φιάλη στη συνέχεια υποβάλλεται διαδοχικά σε εμβάπτιση σε προσομοίωμα άλατος οδού/όξινης βροχής, έκθεση σε άλλα ρευστά, κύκλους πίεσης και έκθεση σε υψηλές και χαμηλές θερμοκρασίες. Στο πέρας αυτής της ακολουθίας δοκιμών, εφαρμόζεται στη φιάλη υδραυλική πίεση μέχρι καταστροφής. Η παραμένουσα αντοχή σε διάρρηξη


text:
της φιάλης δεν πρέπει να είναι μικρότερη από το 85 % της ελάχιστης αντοχής διάρρηξης σχεδιασμού.
 H.3. ΕΓΚΑΤΑΣΤΑΣΗ ΚΑΙ ΠΡΟΕΤΟΙΜΑΣΙΑ ΤΗΣ ΦΙΑΛΗΣ
 Η φιάλη πρέπει να δοκιμάζεται σε συνθήκη αντιπροσωπευτική της εγκατεστημένης γεωμετρίας περιλαμβανομένης της επένδυσης (αν υπάρχει), των βραχιόνων στήριξης, των φλαντζών και των συνδέσμων που έχουν την ίδια διάρθρωση στεγανότητας (π.χ. σπειρωτές ενώσεις) με εκείνη που χρησιμοποιείται κατά τη λειτουργία της φιάλης. Οι βραχίονες στήριξης μπορούν να βαφούν ή να επενδυθούν πριν εγκατασταθούν για τη δοκιμή εμβάπτισης εφόσον είναι βαμμένοι ή επενδυμένοι πριν εγκατασταθούν στο όχημα.
 Οι φιάλες θα δοκιμάζονται σε οριζόντια θέση και θα διαχωρίζονται από τον μεσαίο οριζόντιο άξονά τους σε ανώτερο και κατώτερο τμήμα. Το κατώτερο τμήμα της φιάλης θα εμβαπτίζεται εναλλάξ σε περιβάλλον άλατος οδού/όξινης βροχής και θερμαινόμενο ή ψυχόμενο αέρα.
 Το ανώτερο τμήμα θα διαιρείται σε 5 διακεκριμένες ζώνες σημαδεμένες για την προετοιμασία και την έκθεση στα ρευστά. Οι ζώνες θα έχουν ονομαστική διάμετρο 100 χιλιοστά. Οι ζώνες δεν πρέπει να αλληλεπικαλύπτονται στην επιφάνεια της φιάλης. Για να είναι κατάλληλες για δοκιμές, οι ζώνες δεν χρειάζεται να προσανατολίζονται κατά μήκος μιας μόνο γραμμής, αλλά δεν πρέπει να υπερκαλύπτουν το εμβαπτισμένο τμήμα της φιάλης.
 Αν και η προετοιμασία και η έκθεση σε ρευστά εκτελείται στο κυλινδρικό τμήμα της φιάλης, ολόκληρη η φιάλη, περιλαμβανομένων των θολωτών μερών, θα πρέπει να είναι εξίσου ανθεκτική στα περιβάλλοντα έκθεσης με τις εκτιθέμενες περιοχές.
 Σχήμα Η.1
 Προσανατολισμός της φιάλης και διάταξη των ζωνών έκθεσης
 Άλλα ρευστά
 Ζώνη έκθεσης
 H.4. ΣΥΣΚΕΥΕΣ ΠΡΟΕΤΟΙΜΑΣΙΑΣ
 Για την προετοιμασία της υπό δοκιμή φιάλης με προσβολή από εκκρεμές και χαλίκι, απαιτούνται οι ακόλουθες συσκευές:
 α)
 Προσβολή από εκκρεμές
 Το προσκρούον σώμα πρέπει να είναι από χάλυβα και να έχει το σχήμα πυραμίδας της οποίας οι όψεις είναι ισόπλευρα τρίγωνα, η βάση τετράγωνο και η κορυφή και οι ακμές στρογγυλεμένες με ακτίνα 3 mm. Το κέντρο επίκρουσης του εκκρεμούς θα πρέπει να συμπίπτει με το κέντρο βάρους της πυραμίδας· η απόστασή του από τον άξονα περιστροφής του εκκρεμούς θα πρέπει να είναι 1 m και η συνολική μάζα του εκκρεμούς σε σχέση με το κέντρο επίκρουσής του θα πρέπει να είναι 15 kg. Η ενέργεια του εκκρεμούς τη στιγμή της πρόσκρουσης δεν πρέπει να είναι μικρότερη από 30 Nm και όσο το δυνατό πλησιέστερη στην τιμή αυτή.
 Κατά την πρόσκρουση του εκκρεμούς, η φιάλη πρέπει να συγκρατείται στη θέση της με τις κεφαλές στήριξης ή με τους προβλεπόμενους βραχίονες τοποθέτησης.
 β)
 Προσβολή από χαλίκι
 Μηχανή κατασκευασμένη σύμφωνα με τις προδιαγραφές σχεδιασμού που απεικονίζονται στο σχήμα Η.2. Η διαδικασία λειτουργίας του εξοπλισμού πρέπει να ακολουθεί εκείνη που περιγράφεται στο πρότυπο ASTM D3170, Πρότυπη Μέθοδος Δοκιμής για την Αντοχή σε Ρίνισμα Επενδύσεων με την εξαίρεση ότι η φιάλη μπορεί να βρίσκεται σε θερμοκρασία περιβάλλοντος κατά την προσβολή από χαλίκι.
 γ)
 Κροκάλες
 Αλλουβιακό χαλίκι οδοστρωμάτων που διέρχεται από κόσκινο με ανοίγματα των 16 mm αλλά συγκρατείται από κόσκινο με ανοίγματα των 9,5 mm. Κάθε εφαρμογή πρέπει να συνίσταται στην προσβολή με 550 ml κοσκινισμένου χαλικιού (περίπου 250 έως 300 χαλίκια).
 Σχήμα Η.2
 Προσβολή από χαλίκι
 H.5. ΠΕΡΙΒΑΛΛΟΝΤΑ ΕΚΘΕΣΗΣ
 α)


text:
Περιβάλλον εμβάπτισης
 Στο συγκεκριμένο στάδιο της ακολουθίας δοκιμών (πίνακας 1) η φιάλη προσανατολίζεται οριζόντια με το κατώτερο τρίτο της διαμέτρου της εμβαπτισμένο σε υδατικό διάλυμα προσομοίωσης όξινης βροχής/άλατος οδού. Το διάλυμα θα περιέχει τα ακόλουθα συστατικά:
 Απιονισμένο νερό.
 Χλωριούχο νάτριο: 2,5 % κατά βάρος ± 0,1 %.
 Χλωριούχο ασβέστιο: 2,5 % κατά βάρος ± 0,1 %.
 Θειικό οξύ: Επαρκούς περιεκτικότητας για την επίτευξη διαλύματος με pH 4,0 ± 0,2.
 Η στάθμη του διαλύματος και το pH πρέπει να ρυθμίζονται πριν από κάθε βήμα δοκιμής που χρησιμοποιεί αυτό το υγρό.
 Η θερμοκρασία του λουτρού πρέπει να είναι 21 ± 5 °C. Κατά την εμβάπτιση το μη βυθισμένο τμήμα της φιάλης πρέπει να βρίσκεται στον περιβάλλοντα αέρα.
 β)
 Έκθεση σε άλλα ρευστά
 Στο κατάλληλο στάδιο της ακολουθίας δοκιμών (πίνακας 1) κάθε σημαδεμένη ζώνη πρέπει να εκτίθεται σε ένα από πέντε διαλύματα για 30 λεπτά. Πρέπει να χρησιμοποιείται το ίδιο περιβάλλον για κάθε θέση καθ' όλη τη διάρκεια της δοκιμής. Τα διαλύματα είναι:
 Θειικό οξύ: διάλυμα 19 % κατ' όγκο σε νερό.
 Υδροξείδιο νατρίου: διάλυμα 25 % κατά βάρος σε νερό.
 Μεθανόλη/βενζίνη: συγκεντρώσεις 30/70 %.
 Νιτρικό αμμώνιο: διάλυμα 28 % κατά βάρος σε νερό.
 Ρευστό υαλοκαθαριστήρων
 Όταν εκτίθεται το δοκίμιο, είναι προσανατολισμένο με την εκτιθέμενη περιοχή από πάνω. Πάνω στην εκτιθέμενη περιοχή τοποθετείται μια μονή στρώση υαλοβάμβακα (πάχους περίπου 0,5 mm) κομμένη στις κατάλληλες διαστάσεις (γάζα). Με τη βοήθεια ενός σταγονόμετρου ρίξτε στην εκτιθέμενη περιοχή 5 ml ρευστού δοκιμής. Αφαιρέστε τη γάζα αφού τεθεί η φιάλη υπό πίεση για 30 λεπτά.
 H.6. ΣΥΝΘΗΚΕΣ ΔΟΚΙΜΗΣ
 α)
 Κύκλος πίεσης
 Όπως ορίζεται στην ακολουθία δοκιμής, η φιάλη πρέπει να υποβάλλεται υδραυλικά σε κύκλο πίεσης μεταξύ 2 MPa, τουλάχιστον, και 26 MPa, κατ' ανώτατο όριο. Ο συνολικός κύκλος δεν πρέπει να είναι μικρότερος από 66 δευτερόλεπτα και θα περιλαμβάνει διατήρηση τουλάχιστον για 60 δευτερόλεπτα στα 26 MPa. Η ονομαστική διεργασία του κύκλου θα είναι:
 Αύξηση από ≤ 2 MPa έως ≥ 26 MPa·
 Διατήρηση σε ≥ 26 MPa για 60 δευτερόλεπτα τουλάχιστον·
 Μείωση από ≥ 26 MPa έως ≤ 2 MPa·
 Συνολικός ελάχιστος χρόνος κύκλου: 66 δευτερόλεπτα.
 β)
 Πίεση κατά την έκθεση σε άλλα ρευστά
 Μετά την εφαρμογή των άλλων ρευστών, η φιάλη πρέπει να υποβάλλεται σε πίεση μέχρι τουλάχιστον 26 MPa για τουλάχιστον 30 λεπτά.
 γ)
 Έκθεση σε υψηλή και χαμηλή θερμοκρασία
 Όπως ορίζεται στην ακολουθία δοκιμής, ολόκληρη η φιάλη πρέπει να εκτίθεται σε αέρα υψηλής ή χαμηλής θερμοκρασίας σε επαφή με την εξωτερική επιφάνεια. Ο ψυχρός αέρας πρέπει να είναι – 40 °C ή λιγότερο και ο θερμός αέρας 82 C ± 5 °C. Για την έκθεση στη χαμηλή θερμοκρασία, η θερμοκρασία του ρευστού φιαλών τύπου ΠΦΑ-1 πρέπει να παρακολουθείται με τη χρήση θερμοστοιχείου εγκατεστημένου μέσα στη φιάλη για να εξασφαλίζεται ότι η θερμοκρασία αυτή παραμένει στους – 40 °C ή χαμηλότερα
 H.7. ΔΙΑΔΙΚΑΣΙΑ ΤΗΣ ΔΟΚΙΜΗΣ
 α)
 Προετοιμασία της φιάλης
 Κάθε μία από τις πέντε ζώνες που έχουν σημειωθεί για έκθεση σε άλλα ρευστά και το ανώτερο τμήμα της φιάλης πρέπει να υποβληθούν σε προετοιμασία με μια μόνο πρόσκρουση της κορυφής του σώματος του εκκρεμούς


text:
στο γεωμετρικό τους κέντρο. Μετά την πρόσκρουση, οι πέντε ζώνες πρέπει να υποστούν περαιτέρω προετοιμασία με προσβολή από χαλίκι.
 Το κεντρικό τμήμα του πυθμένα της φιάλης που θα εμβαπτιστεί πρέπει να υποβληθεί σε προετοιμασία με πρόσκρουση της κορυφής του σώματος του εκκρεμούς σε τρεις θέσεις που απέχουν μεταξύ τους περίπου 150 mm.
 Μετά την πρόσκρουση, το ίδιο κεντρικό τμήμα που προσβλήθηκε, πρέπει να υποστεί περαιτέρω προσβολή από χαλίκι.
 Κατά την προετοιμασία, η φιάλη δεν πρέπει να βρίσκεται υπό πίεση.
 β)
 Ακολουθία δοκιμής και κύκλοι
 Η ακολουθία της περιβαλλοντικής έκθεσης, οι κύκλοι πίεσης και η θερμοκρασία που πρέπει να χρησιμοποιείται ορίζονται στον πίνακα 1.
 Η επιφάνεια της φιάλης δεν πρέπει να πλένεται ή να σκουπίζεται μεταξύ των διαφόρων βημάτων δοκιμής.
 H.8. ΑΠΟΔΕΚΤΑ ΑΠΟΤΕΛΕΣΜΑΤΑ
 Μετά την ανωτέρω ακολουθία δοκιμής, η φιάλη πρέπει να υποβληθεί σε υδραυλική δοκιμασία μέχρι καταστροφής σύμφωνα με τη διαδικασία του σημείου Α.12 του προσαρτήματος Α του παρόντος παραρτήματος. Η πίεση διάρρηξης της φιάλης δεν πρέπει να είναι μικρότερη από το 85 % της ελάχιστης πίεσης διάρρηξης σχεδιασμού.
 Πίνακας 1
 Συνθήκες και αλληλουχία δοκιμής
 Βήματα δοκιμής
 Περιβάλλοντα έκθεσης
 Αριθμός κύκλων πίεσης
 Θερμοκρασία
 1
 Άλλα ρευστά
 —
 Περιβάλλοντος
 2
 Εμβάπτιση
 1 875
 Περιβάλλοντος
 3
 Ατμοσφαιρικός αέρας
 1 875
 Υψηλή
 4
 Άλλα ρευστά
 —
 Περιβάλλοντος
 5
 Εμβάπτιση
 1 875
 Περιβάλλοντος
 6
 Ατμοσφαιρικός αέρας
 3 750
 Χαμηλή
 7
 Άλλα ρευστά
 —
 Περιβάλλοντος
 8
 Εμβάπτιση
 1 875
 Περιβάλλοντος
 9
 Ατμοσφαιρικός αέρας
 1 875
 Υψηλή
 10
 Άλλα ρευστά
 —
 Περιβάλλοντος
 11
 Εμβάπτιση
 1 875
 Περιβάλλοντος
 ΠΑΡΑΡΤΗΜΑ 3Β
 Φιάλες αερίου — Μονωμένα δοχεία κενού για την επί οχήματος αποθήκευση φυσικού αερίου ως καυσίμου για αυτοκίνητα οχήματα
 1. ΠΕΔΙΟ ΕΦΑΡΜΟΓΗΣ
 Το παρόν παράρτημα καθορίζει ελάχιστες απαιτήσεις για επαναπληρώσιμες φιάλες υγραερίου. Οι δεξαμενές προορίζονται μόνο για την επί οχήματος αποθήκευση υγροποιημένου φυσικού αερίου ως καυσίμου για αυτοκίνητα οχήματα στα οποία οι φιάλες πρέπει να τοποθετούνται μόνιμα. Οι δεξαμενές μπορεί να είναι κατασκευασμένες από ωστενικό χάλυβα, με οποιαδήποτε μέθοδο και να έχουν οποιοδήποτε σχέδιο αρκεί να είναι κατάλληλες για τις προβλεπόμενες συνθήκες χρήσης.
 Οι δεξαμενές για ΥΦΑ που καλύπτονται από το παρόν παράρτημα ταξινομούνται στην κατηγορία 5.
 Οι συνθήκες χρήσης στις οποίες θα υπόκεινται οι δεξαμενές αναφέρονται λεπτομερώς στο σημείο 2.
 Το παρόν παράρτημα βασίζεται σε πίεση λειτουργίας μικρότερη από 26 MPa. Οι πιέσεις λειτουργίας (ΠΛ) μπορούν να διαμορφωθούν ρυθμίζοντας την πίεση δοκιμής με τον ακόλουθο συντελεστή (λόγο):
 Ptest = 1,3 (WP + 0,1) [MPa]
 Η διάρκεια χρήσης των δεξαμενών πρέπει να ορίζεται από τον κατασκευαστή και μπορεί να ποικίλλει ανάλογα με τις εφαρμογές.
 2. ΣΥΝΘΗΚΕΣ ΛΕΙΤΟΥΡΓΙΑΣ
 2.1. Γενικά
 2.1.1. Πρότυπες συνθήκες χρήσης
 Οι πρότυπες συνθήκες χρήσης, που καθορίζονται σ' αυτό το τμήμα, παρέχονται ως βάση για τη σχεδίαση, την κατασκευή, τον έλεγχο, τη δοκιμή και την έγκριση δεξαμενών που προορίζονται να τοποθετηθούν μόνιμα σε οχήματα και να χρησιμοποιηθούν για αποθήκευση φυσικού αερίου σε θερμοκρασία περιβάλλοντος, για χρήση ως καυσίμου σε οχήματα.
 2.1.2. Χρήση δεξαμενών
 Οι συνθήκες χρήσης που προδιαγράφονται έχουν επίσης στόχο να παρέχουν πληροφορίες σχετικά με την ασφαλή χρήση των δεξαμενών που κατασκευάζονται σύμφωνα με τον παρόντα κανονισμό, σε:
 α)
 κατασκευαστές δεξαμενών·
 β)
 κατόχους δεξαμενών·
 γ)


text:
σχεδιαστές ή εργολάβους που είναι υπεύθυνοι για την εγκατάσταση δεξαμενών·
 δ)
 σχεδιαστές ή κατόχους εξοπλισμού που χρησιμοποιείται για ανεφοδιασμό δεξαμενών οχημάτων·
 ε)
 προμηθευτές φυσικού αερίου· και
 στ)
 κανονιστικές αρχές που έχουν δικαιοδοσία στη ρύθμιση ζητημάτων χρήσης δεξαμενών.
 2.1.3. Περιοδική επαναπιστοποίηση
 Πρέπει να παρέχονται από τον κατασκευαστή της δεξαμενής συστάσεις για περιοδική επαναπιστοποίηση με οπτικό έλεγχο ή δοκιμές κατά τη διάρκεια χρήσης, με βάση τη χρήση υπό τις συνθήκες που καθορίζονται στο παρόν. Κάθε δεξαμενή πρέπει να υφίσταται οπτικό έλεγχο τουλάχιστον κάθε 120 μήνες μετά την ημερομηνία έναρξης χρήσης στο όχημα (ταξινόμηση οχήματος), και κατά τη χρονική στιγμή οποιασδήποτε επανεγκατάστασης, για εξωτερική ζημιά και φθορά, περιλαμβανομένων των ιμάντων κάτω από το υποστήριγμα. Ο οπτικός έλεγχος πρέπει να γίνεται από τεχνική υπηρεσία εγκεκριμένη ή αναγνωρισμένη από την αρχή έγκρισης τύπου, σύμφωνα με τις προδιαγραφές του κατασκευαστή: δεξαμενές χωρίς πινακίδα που να περιέχει υποχρεωτικές πληροφορίες ή με πινακίδες που περιέχουν υποχρεωτικές πληροφορίες οι οποίες είναι δυσανάγνωστες καθ' οιονδήποτε τρόπο πρέπει να αποσύρονται από τη χρήση. Αν η δεξαμενή μπορεί να αναγνωριστεί θετικά από τον κατασκευαστή και τον αριθμό σειράς, μπορεί να τοποθετηθεί μια πινακίδα αντικατάστασης, ώστε να επιτραπεί η διατήρηση της δεξαμενής σε χρήση.
 2.1.4. Δεξαμενές που έχουν εμπλακεί σε συγκρούσεις
 Οι δεξαμενές που έχουν εμπλακεί σε σύγκρουση του οχήματος πρέπει να επανελέγχονται από όργανο εξουσιοδοτημένο από τον κατασκευαστή, εκτός αν ορίζεται διαφορετικά από την αρμόδια αρχή που έχει τη δικαιοδοσία. Δεξαμενές που δεν έχουν υποστεί καμιά ζημιά από τη σύγκρουση μπορούν να τεθούν ξανά σε χρήση, διαφορετικά πρέπει να επιστραφούν στον κατασκευαστή για εκτίμηση.
 2.1.5. Δεξαμενές που έχουν εμπλακεί σε πυρκαγιές
 Δεξαμενές που έχουν εκτεθεί σε πυρκαγιά πρέπει να επανελέγχονται από όργανο εξουσιοδοτημένο από τον κατασκευαστή ή να απορρίπτονται και να αποσύρονται από τη χρήση.
 2.2. Μέγιστη πίεση
 Η μέγιστη επιτρεπόμενη πίεση λειτουργίας (ΜΕΠΛ) καθορίζεται από τον κατασκευαστή και αντιστοιχεί στην ονομαστική πρωτεύουσα ρύθμιση της βαλβίδας εκτόνωσης. Η μέγιστη επιτρεπόμενη πίεση λειτουργίας πρέπει να είναι μικρότερη από 26 MPa.
 2.3. Περιοχή τιμών θερμοκρασίας
 Η θερμοκρασία του υγρού μέσα σε δεξαμενές μπορεί να μεταβάλλεται από – 195 °C, κατ' ελάχιστο, έως 65 °C, κατά μέγιστο.
 2.4. Σύνθεση αερίου
 Το υδρογόνο πρέπει να περιορίζεται σε 2 % κατ' όγκο όταν οι δεξαμενές κατασκευάζονται από χάλυβα με οριακή αντοχή σε εφελκυσμό που υπερβαίνει τα 950 ΜΡa.
 2.5. Εξωτερικές επιφάνειες
 Οι δεξαμενές δεν σχεδιάζονται για συνεχή έκθεση σε μηχανική ή χημική προσβολή, π.χ. διαρροή από φορτίο που μπορεί να φέρεται πάνω σε όχημα ή σοβαρή ζημιά προερχόμενη από τριβή λόγω οδικών συνθηκών και πρέπει να συμμορφώνονται προς αναγνωρισμένα πρότυπα εγκατάστασης. Εντούτοις, οι εξωτερικές επιφάνειες των δεξαμενών μπορεί να εκτίθενται ακούσια σε:
 α)
 διαλυτικά, οξέα, αλκαλικές ενώσεις, λιπάσματα· και
 β)
 ρευστά χρησιμοποιούμενα στην κίνηση οχημάτων, περιλαμβανομένων βενζίνης, υδραυλικών ρευστών, γλυκόλης και λιπαντικών.
 2.6. Διαρροή και διαφυγή
 Όταν οι δεξαμενές ΥΦΑ τοποθετούνται σε κλειστούς χώρους για μεγάλα χρονικά διαστήματα (π.χ. για συντήρηση), πρέπει να υπάρχει μέριμνα όσον αφορά τη διαρροή και τη διαφυγή φυσικού αερίου (ή άλλων εύφλεκτων ουσιών) από τη δεξαμενή, ώστε να αποφεύγονται κίνδυνοι από την απελευθέρωση εύφλεκτων ουσιών σε κλειστούς χώρους.
 2.7. Η (οι) δεξαμενή(-ες)


text:
ΥΦΑ που χρησιμοποιείται(-ούνται) σε οχήματα πρέπει να διαθέτουν χρόνο διατήρησης της πίεσης (χωρίς εκτόνωση) τουλάχιστον 5 ημερών μετά την πλήρωση και στο υψηλότερο σημείο στο εύρος θερμοκρασίας/πίεσης πλήρωσης βάσει σχεδιασμού.
 3. ΕΓΚΡΙΣΗ ΣΧΕΔΙΑΣΜΟΥ
 3.1. Γενικά
 Οι ακόλουθες πληροφορίες πρέπει να υποβάλλονται από τον σχεδιαστή της δεξαμενής μαζί με αίτηση για έγκριση στην αρχή έγκρισης τύπου:
 α)
 δήλωση χρήσης (σημείο 3.2)·
 β)
 στοιχεία σχεδίασης (σημείο 3.3)·
 γ)
 κατασκευαστικά στοιχεία (σημείο 3.3.7)·
 δ)
 φύλλο προδιαγραφών (σημείο 3.3.8)·
 ε)
 πρόσθετα στοιχεία υποστήριξης (σημείο 3.3.9.1).
 3.2. Δήλωση χρήσης
 Σκοπός αυτής της δήλωσης χρήσης είναι η παροχή οδηγιών στους χρήστες και στους εγκαταστάτες δεξαμενών, καθώς και η πληροφόρηση της αρχής έγκρισης τύπου ή του εξουσιοδοτημένου αντιπροσώπου της. Η δήλωση χρήσης πρέπει να περιλαμβάνει:
 α)
 μια δήλωση ότι η σχεδίαση της δεξαμενής είναι κατάλληλη για χρήση υπό τις συνθήκες χρήσης που ορίζονται στο σημείο 4 για τη διάρκεια χρήσης της φιάλης·
 β)
 τη διάρκεια χρήσης·
 γ)
 τις ελάχιστες απαιτήσεις επιθεώρησης εν λειτουργία και/ή ελέγχου·
 δ)
 τις απαιτούμενες διατάξεις εκτόνωσης της πίεσης·
 ε)
 μεθόδους στήριξης κ.λπ. που απαιτούνται αλλά δεν παρέχονται·
 στ)
 στ) περιγραφή της σχεδίασης της δεξαμενής·
 ζ)
 σχεδιασμός χρόνου διατήρησης της πίεσης·
 η)
 κάθε άλλη πληροφορία απαραίτητη για την ασφαλή χρήση και επιθεώρηση της δεξαμενής.
 3.3. Στοιχεία σχεδίασης
 3.3.1. Σχέδια
 Τα σχέδια πρέπει να απεικονίζουν τουλάχιστον τα ακόλουθα:
 α)
 τίτλο, αριθμό αναφοράς, ημερομηνία έκδοσης και αριθμούς αναθεώρησης με ημερομηνίες έκδοσης, αν υπάρχουν,
 β)
 αναφορά στον παρόντα κανονισμό και στον τύπο δεξαμενής·
 γ)
 Όλες τις πλήρεις διαστάσεις της δεξαμενής πίεσης με ανοχές, περιλαμβανομένων λεπτομερειών για τα σχήματα διαμόρφωσης των άκρων με ελάχιστα πάχη και ανοίγματα·
 δ)
 πλήρη μάζα, μαζί με τις ανοχές, των δεξαμενών·
 ε)
 Πλήρεις τεχνικές προδιαγραφές των υλικών με ελάχιστες μηχανικές και χημικές ιδιότητες ή εύρη ανοχής·
 στ)
 άλλα στοιχεία, όπως η ελάχιστη πίεση δοκιμής.
 3.3.2. Έκθεση ανάλυσης καταπονήσεων
 Παρέχεται ανάλυση καταπόνησης.
 Οι αποδεκτές μέθοδοι υπολογισμού περιλαμβάνουν:
 α)
 πεπερασμένα στοιχεία·
 β)
 πεπερασμένες διαφορές·
 γ)
 οριακά στοιχεία·
 δ)
 άλλη καθιερωμένη μέθοδο.
 Πρέπει να παρέχεται μαζί με την έκθεση πίνακας που να συνοψίζει τις υπολογισθείσες καταπονήσεις.
 3.3.3. Στοιχεία υλικών
 Πρέπει να παρέχεται λεπτομερής περιγραφή των υλικών και των ανοχών των ιδιοτήτων των υλικών που χρησιμοποιήθηκαν στη σχεδίαση.
 3.3.4. Στοιχεία δοκιμών πιστοποίησης της σχεδίασης
 Το υλικό των δεξαμενών, η σχεδίαση, η κατασκευή και ο έλεγχος πρέπει να είναι επαρκή για τη χρήση για την οποία προορίζονται, με την ικανοποίηση των απαιτήσεων των απαραίτητων δοκιμών για τη συγκεκριμένη σχεδίαση δεξαμενής, όταν υποβάλλεται σε δοκιμές σύμφωνα με τις σχετικές μεθόδους δοκιμής που περιγράφονται στο προσάρτημα Α του παρόντος παραρτήματος.
 Τα στοιχεία δοκιμών πρέπει επίσης να τεκμηριώνουν τις διαστάσεις, τα πάχη τοιχώματος και τα βάρη καθεμιάς από τις δεξαμενές δοκιμής.
 3.3.5. Πυροπροστασία
 Πρέπει να προδιαγράφεται η διευθέτηση των διατάξεων εκτόνωσης της πίεσης που θα προστατεύουν τη φιάλη από απότομη ρήξη όταν εκτίθεται στις συνθήκες πυρκαγιάς του σημείου Α.1. του προσαρτήματος Α του παρόντος παραρτήματος. Τα στοιχεία δοκιμών πρέπει να επιβεβαιώνουν την αποτελεσματικότητα του προδιαγραφόμενου συστήματος πυροπροστασίας.
 3.3.6. Στήριξη δεξαμενών
 Πρέπει να παρέχονται λεπτομερείς πληροφορίες για τα στηρίγματα των δεξαμενών ή τις απαιτήσεις στήριξης σύμφωνα με το σημείο 4.11.
 3.3.7. Κατασκευαστικά


text:
στοιχεία
 Πρέπει να παρέχεται περιγραφή κατασκευαστικών διαδικασιών και δοκιμών παραγωγής.
 Τα ακόλουθα πρέπει να συμμορφώνονται με το EN 1251-2 (2000):
 α)
 σύστημα ποιότητας·
 β)
 κοπή·
 γ)
 ψυχρή μορφοποίηση·
 δ)
 θερμή μορφοποίηση·
 ε)
 κατασκευαστικές ανοχές·
 στ)
 εργασίες συγκόλλησης·
 ζ)
 μη συγκολλημένες ενώσεις.
 3.3.8. Φύλλο προδιαγραφών
 Για κάθε σχεδιαζόμενο τύπο δεξαμενής πρέπει να παρατίθεται σ' ένα φύλλο προδιαγραφών μια σύνοψη των εγγράφων που παρέχουν τις απαιτούμενες από το σημείο 5.1 πληροφορίες. Πρέπει να δίνονται ο τίτλος, ο αριθμός αναφοράς, οι αριθμοί και οι ημερομηνίες αναθεώρησης της αρχικής έκδοσης και των μεταγενέστερων εκδόσεων κάθε εγγράφου. Όλα τα έγγραφα πρέπει να υπογράφονται ή να μονογράφονται από τον εκδότη. Το φύλλο προδιαγραφών πρέπει να φέρει έναν αριθμό και αριθμούς αναθεώρησης, αν υπάρχουν, που μπορούν να χρησιμοποιούνται για τον προσδιορισμό του σχεδιασθέντος τύπου δεξαμενής και να υπογράφεται από το μηχανικό που είναι υπεύθυνος για τη σχεδίαση. Πρέπει να διατίθεται χώρος στο φύλλο προδιαγραφών για σφραγίδα που θα δείχνει την καταχώριση του σχεδιασθέντος τύπου.
 3.3.9.1. Πρόσθετα στοιχεία υποστήριξης
 Πρέπει να παρέχονται, ενδεχομένως, πρόσθετα στοιχεία τα οποία θα υποστηρίζουν την αίτηση, όπως ιστορικό χρήσης του υλικού που προτείνεται να χρησιμοποιηθεί, ή η χρήση μιας συγκεκριμένης σχεδίασης δεξαμενής σε άλλες συνθήκες χρήσης.
 3.4. Έγκριση και πιστοποίηση
 3.4.1. Επιθεώρηση και δοκιμές
 Η αξιολόγηση της συμμόρφωσης πρέπει να εκτελείται σύμφωνα με τις διατάξεις του σημείου 11 του παρόντος κανονισμού.
 Για να εξασφαλίζεται ότι οι δεξαμενές είναι σύμφωνες με τον παρόντα διεθνή κανονισμό, πρέπει να υποβάλλονται σε επιθεώρηση σύμφωνα με το σημείο 4.10, η οποία εκτελείται από την αρχή.
 3.4.2. Πιστοποιητικό δοκιμών
 Αν τα αποτελέσματα των πρωτότυπων δοκιμών σύμφωνα με το σημείο 4.10 είναι ικανοποιητικά, η αρμόδια αρχή πρέπει να εκδίδει ένα πιστοποιητικό δοκιμών. Παράδειγμα πιστοποιητικού δοκιμών δίδεται στο προσάρτημα Δ του παρόντος παραρτήματος.
 4. ΑΠΑΙΤΗΣΕΙΣ
 4.1. Γενικά
 Η σχεδίαση των δεξαμενών πρέπει να καλύπτει όλες τις σχετικές πτυχές που είναι αναγκαίες για να εξασφαλίζεται ότι κάθε δεξαμενή που παράγεται σύμφωνα με τη σχεδίαση είναι κατάλληλη για το σκοπό για τον οποίο προορίζεται, για την προβλεπόμενη διάρκεια χρήσης.
 4.2. Σχέδιο
 Ο παρών κανονισμός δεν παρέχει τύπους για τη σχεδίαση, αλλά απαιτεί να αποδεικνύεται η επάρκεια της σχεδίασης με κατάλληλους υπολογισμούς και να καταδεικνύεται με δεξαμενές που είναι σε θέση να περνούν με συνέπεια τις δοκιμές υλικών, πιστοποίησης σχεδίασης, παραγωγής και παρτίδων που προδιαγράφονται στον παρόντα κανονισμό.
 4.3. Υλικά
 Τα χρησιμοποιούμενα υλικά πρέπει να είναι κατάλληλα για τις συνθήκες χρήσης που προδιαγράφονται στο σημείο 2. Η σχεδίαση δεν πρέπει να έχει ως συνέπεια την επαφή ασύμβατων υλικών. Οι δοκιμές πιστοποίησης σχεδίασης για υλικά συνοψίζονται στον πίνακα 6.1.
 Τα υλικά της δεξαμενής καυσίμου και τα εξαρτήματά της πρέπει να είναι συμβατά, κατά περίπτωση, με:
 α)
 το ΥΦΑ·
 β)
 άλλα μέσα και υγρά που βρίσκονται στο περιβάλλον του οχήματος, όπως ψυκτικά μέσα, υγρά φρένων και οξέα συσσωρευτών.
 Τα υλικά που χρησιμοποιούνται σε χαμηλές θερμοκρασίες πρέπει να συμμορφώνονται με τις απαιτήσεις σκληρότητας του ISO 21028-1 (2004). Για τα μη μεταλλικά υλικά, θα πρέπει να ελέγχεται η καταλληλότητα χρήσης υπό χαμηλές θερμοκρασίες μέσω πειραματικής μεθόδου, λαμβάνοντας υπόψη τις συνθήκες λειτουργίας.
 Τα υλικά που χρησιμοποιούνται για το εξωτερικό


text:
περίβλημα πρέπει να εγγυώνται την ακεραιότητα του συστήματος μόνωσης και να είναι κατασκευασμένα από ωστενικό χάλυβα, ενώ η επιμήκυνσή τους κατά τη θραύση πρέπει να είναι τουλάχιστον 12 % σε θερμοκρασία υγρού αζώτου.
 Για το εσωτερικό του δοχείου, πρέπει να εξασφαλίζεται ότι τα υλικά θα αντέξουν σε κάθε φορτίο καταπόνησης κατά τη λειτουργία.
 Δεν είναι απαραίτητος ο καθορισμός επιτρεπόμενου ορίου διάβρωσης για το εσωτερικό του δοχείου. Δεν είναι απαραίτητος ο καθορισμός επιτρεπόμενου ορίου διάβρωσης σε άλλες επιφάνειες, αν προστατεύονται επαρκώς ενάντια στη διάβρωση.
 Για συγκολλητά δοχεία, οι συγκολλήσεις πρέπει να διαθέτουν ιδιότητες ισοδύναμες με αυτές που ορίζονται για τα μητρικά υλικά, για όλες τις θερμοκρασίες στις οποίες μπορεί να εκτεθεί το υλικό.
 4.3.1. Σύνθεση
 Η χημική σύνθεση κάθε είδους χάλυβα πρέπει να δηλώνεται και να καθορίζεται, τουλάχιστον κατά περιεκτικότητα σε άνθρακα, μαγγάνιο, πυρίτιο, νικέλιο, χρώμιο και μολυβδαίνιο, και κάθε άλλο κραματικό στοιχείο που προστίθεται εκούσια.
 4.3.2. Δοκιμή εφελκυσμού
 Οι ιδιότητες κάμψης του συγκολλημένου χάλυβα στο εσωτερικό του δοχείου πρέπει να δοκιμάζεται σύμφωνα με το EN 895:1995 και το EN 6892-1:2009.
 4.3.3. Δοκιμή συμπεριφοράς σε κρούση
 Οι ιδιότητες κρούσης του συγκολλημένου χάλυβα στο εσωτερικό του δοχείου πρέπει να δοκιμάζεται σύμφωνα με το EN 1251-2:2000 και το EN 10045-1:1990.
 4.3.4. Δοκιμή κάμψης
 Οι ιδιότητες κάμψης του συγκολλημένου χάλυβα στο εσωτερικό του δοχείου πρέπει να δοκιμάζεται σύμφωνα με το EN 910:1996.
 4.3.5. Εξέταση συγκόλλησης
 Οι ακτινολογικός έλεγχος του συγκολλημένου χάλυβα στο εσωτερικό του δοχείου πρέπει να γίνεται σύμφωνα με το EN 1251-2:2000 και το EN 1435:1997.
 4.4. Πίεση δοκιμής
 Κατά την κατασκευή πρέπει να χρησιμοποιείται η ακόλουθη ελάχιστη πίεση δοκιμής του εσωτερικού δοχείου:
 Ptest = 1,3 (WP + 0,1) [MPa]
 όπου:
 WP σε MPa.
 4.5. Ανάλυση τάσεων
 Πρέπει να εκτελείται ανάλυση τάσεων για να δικαιολογούνται τα ελάχιστα πάχη σχεδιασμού των τοιχωμάτων. Πρέπει να εκτελείται ανάλυση τάσεων για να δικαιολογείται ο σχεδιασμός των εσωτερικών εξαρτημάτων στήριξης όταν εκτίθενται στις επιταχύνσεις που περιγράφονται στο σημείο 18.4.4 του παρόντος κανονισμού. Η τάση δεν πρέπει να υπερβαίνει την ελάχιστη οριακή αντοχή σε εφελκυσμό του υλικού, όταν υπολογίζεται σύμφωνα με γραμμικό μοντέλο τάσης. Η επιτρεπόμενη τάση στα εξαρτήματα στήριξης του εσωτερικού δοχείου μπορούν να μην υπολογίζονται αν μπορεί να αποδειχθεί ότι η δεξαμενή καυσίμου υποστηρίζει τις επιταχύνσεις που αναφέρονται στο σημείο 18.4.4 χωρίς να υπάρξει δομική βλάβη στο εσωτερικό της δεξαμενής ή στα στηρίγματά της.
 4.6. Επιθεώρηση και δοκιμές
 Ο έλεγχος κατασκευής πρέπει να ορίζει προγράμματα και διαδικασίες για:
 α)
 έλεγχο κατά την κατασκευή, δοκιμές και κριτήρια αποδοχής· και
 β)
 περιοδικό έλεγχο εν λειτουργία, δοκιμές και κριτήρια αποδοχής. Τα διαστήματα οπτικού επανελέγχου των εξωτερικών επιφανειών των δεξαμενών πρέπει να είναι σύμφωνα με το σημείο 2.1.3 του παρόντος παραρτήματος. Κατευθύνσεις για οδηγίες του κατασκευαστή σχετικά με τη διακίνηση, τη χρήση και τον έλεγχο παρέχονται στο προσάρτημα Β του παρόντος παραρτήματος.
 4.7. Πυροπροστασία
 Όλες οι δεξαμενές πρέπει να προστατεύονται έναντι πυρκαγιάς με διατάξεις εκτόνωσης της πίεσης. Η δεξαμενή, τα υλικά της, οι διατάξεις εκτόνωσης της πίεσης και κάθε πρόσθετο μονωτικό ή προστατευτικό υλικό πρέπει να είναι σχεδιασμένα σωστά για να εξασφαλίζουν επαρκή ασφάλεια κατά τη διάρκεια που επικρατούν οι συνθήκες